
תקציר
מטרת דוח זה היא לרכז את הנושאים אשר עלו בעדויות שנאספו במסגרת פרויקט 'כוכב הצפון' ולבחון את הכשלים שעלו מהעדויות אל מול האחריות החברתית של ממשלת ישראל. להבדיל מסיכומים אחרים הקשורים במלחמה, שהוכנו על-ידי רשויות השלטון והצבא, דוח זה מתמקד בתנאי הקיום של העורף מנקודת מבטו של האזרח הן בזמן הלחימה והן לאחריה. הוא מצייר תמונה קשה של קהילות שהוזנחו, מערכות שלטון מקומי שקרסו, וממשלה שלא שועה לצרכי אזרחיה. הדוח מסכם את הכשלים שנחשפו במהלך המלחמה ולאחריה  ומעלה סדרה של המלצות מערכתיות.

סיכום עיקרי הכשלים 

פרויקט 'כוכב הצפון' נתן הזדמנות לאזרח להשמיע את קולו באמצעות סדרה של שימועים ציבוריים והיווה מענה בפני עצמו לצרכי אזרחים רבים אשר חשו במהלך המלחמה ולאחריה שהרשויות מתעלמות מעצם קיומם.  ניתוח של סיכום העדויות מציג ראיה לכאורה, לקיומם של ארבעה תחומי כשלים עיקריים בעת החירום: נפקדות הריבון, אמצעי מיגון והסדרי פינוי, זרימת מידע ואפליה.

i. נפקדות הריבון: ככלל, המדינה לא עמדה לרשות האזרח. אזרחים רבים דיווחו כי בנסותם לקבל עזרה מהרשויות השונות הסיקו כי אין עם מי לדבר, פשוטו כמשמעו. מרבית משרדי הממשלה נסגרו עם תחילת הקרבות וזאת ללא הודעה, הסבר, או יצירת תחליף מספק. אזרחים רבים דיווחו על טרטור והפנייה חוזרת מטלפון אחד למשנהו, מכתובת אחת לאחרת. כמו-כן דווח על פקידי עירייה שנטשו את עירם ותפקידם, על התעלמות מצרכי שוהי המקלטים הפרטיים ונקיטת איפה ואיפה בחלוקת מצרכים ותרומות. 
בהיעדר הממשלה, נותרת הרשות המקומית לדאוג לרווחת האזרח, תוך דגש על מחלקות הרווחה, שתפקידן לתת מענה לצרכים של האוכלוסייה הנזקקת.  צרכי האוכלוסייה בעת חירום גדולים פי כמה מבעת שיגרה ולכן רשויות מסוימות, שבשגרה מתקשות לספק את צרכי התושבים, קרסו בעת החירום.

לאחר שוך הקרבות, אזרחים רבים נותרו ללא מענה לפגיעות גוף, נפש, ו/או רכוש, ונאלצו לרדוף אחר פקידי ממשל שונים בכדי לממש את זכויותיהם לפיצויים ועזרה. תביעות רבות נותרו פתוחות וללא מענה גם בעת השלמת דוח זה.
ii. אמצעי מיגון והסדרי פינוי: ככלל, המדינה לא דאגה לאמצעי מיגון מתאימים.  בדיקת נושא המיגון העלתה מגוון בעיות בתשתית, בתחזוקה ובתפעול. בישובים רבים אין מספיק מקלטים לשימוש האוכלוסייה, וברוב הישובים הערביים אין מקלטים כלל. המיגון הקיים מתוחזק ברמה ירודה ביותר ובאופן שאינו עונה על צרכי האזרח למרחב מוגן. מקלטים רבים לא היו מוכנים לשעת החירום, חלקם בגלל הזנחה מתמשכת וחלקם כיוון ששימשו לצרכים אחרים בישובים כגון מועדונים, בתי תפילה ומחסנים. רשויות חסרו מפות מקלטים ורשימות אנשי קשר מעודכנות. לעיתים לא נמצא בעל המפתח למקלט וחלק מהמקלטים נשארו נעולים במהלך המלחמה. מכלול הבעיות במקלטים כלל נושאי אוורור, מים וביוב וקשיי נגישות לזקנים ונכים. אספקת המזון והתרופות לשוהי המקלטים הציבוריים והפרטיים-משותפים כאחד לא הייתה סדירה, ולעיתים לא הגיעה ליעדה כלל.
המקלטים הפרטיים
, שמהווים יותר מ-50% מהמרחבים המוגנים, נמצאים באחריות ראשונית לתחזוקה שוטפת של בעלי הנכס הפרטי בו קיים המקלט ולביקורת הרשות המקומית בה נמצא הנכס. עדויות על מצב המקלטים במהלך המלחמה מצביעות על כך כי במקרים רבים לא תוחזקו המקלטים הפרטיים כראוי ויוצא מכך, כי הרשות לא מילאה את אחריותה מבעוד מועד לוודא כי המקלטים מתוחזקים בהתאם לחוק ההתגוננות האזרחית. למעשה, נותרו המקלטים הפרטיים ללא בקרה ממלכתית, וזאת למרות שגם הריבון וגם האזרח סומכים על המקלט הפרטי כמענה הגנה. חוסר הבקרה בא לידי ביטוי בהתנערות הרשויות מאחריות למקלטים אלו במהלך המלחמה וסירוב לשתף את שוהי המקלטים הפרטיים באספקת המזון והציוד באופן שווה. 
לנוכח מצב המיגון ביקשו תושבים רבים להתפנות מאזור הסכנה.  ברם, הסדרי הפינוי לא היו עקביים, וברובם היו נקודתיים ולפרק זמן מוגבל ביותר. מי שידם משגת דאגו לעצמם באופן פרטני ובקבוצות וכך נותרו מאחור השכבות המוחלשות. רבים מהתושבים שנשארו מאחור פיתחו ציפיות לפינוי נוכח פקידי עירייה שעזבו את העיר, משפחות שפינו את עצמן ומצב אמצעי המיגון; אך הפינוי לרוב לא הגיע.
iii. זרימת המידע: ככלל, המדינה לא סיפקה לאזרח מידע חיוני מספק וברור לנוכח מצב החירום. המידע הדרוש לאזרח בשעת החירום לא היה זמין, לא בתוכן ולא בשפה המתאימה. אזרחים רבים שביקשו לקבל עזרה לא ידעו לעיתים כלל איך לבקש אותה, מהן זכויותיהם ואל מי עליהם לפנות. מוקדי הטלפון העירוני לא עמדו בעומס הפניות והתקשו לספק מענה בזמן אמת.
נהלי החירום, כמו גם עדכונים שוטפים, לא היו ברורים ולא היו זמינים לאוכלוסייה שהייתה זקוקה להם יותר מכל: האזרחים הערבים והעולים החדשים, אשר להם עת החירום הייתה זרה ומבלבלת במיוחד. 

iv. אפליה: ככלל, המדינה לא סיפקה את צרכי האזרח באופן שוויוני. הפער במתן פתרונות לתושב, בין הרשויות השונות ובתוכן, מצביע על חוסר אחידות מעורר דאגה. חוסר האחידות מקומם אף יותר בכל הנוגע לרשויות ממשלתיות כגון מס רכוש, אשר בחר להפעיל במהלך הלחימה ולאחריה סולם פיצוי שונה בין עיר לעיר, בין משפחה למשפחה. 

כמו-כן, נתקבלו עדויות על רשימות זכאים שהוכנו בעיריית צפת וקריית שמונה ומתנדבי חירום אשר התנו את המשך עבודתם בכך שמשפחותיהם "יסודרו". האפליה בלטה במיוחד בכל הקשור בהסדרי הפינוי אשר חייבו במקרים מסוימים סלקציה בין התושבים שנאלצו להישאר בחזית לאלה המפונים לאחור. במספר ערים נתקבלו עדויות על אפליה כנגד קבוצות עולים, אשר לא רק נדרשו להתמודד עם מצב חירום זר ולא מוכר, אלא נאלצו להידחק לשולי התור במאבק על חלוקת מזון ועזרה אחרת.

בנוסף, נתקבלו ראיות לאפליה כנגד הקהילות הערביות בישראל.  כ-45% מהאזרחים שנפגעו היו ערבים אזרחי מדינת ישראל. בכל הישובים הערביים יש מחסור בסיסי במקלטים, וברובם אין מערכות צופרים ואזעקות. מלכתחילה, נהלי חירום בערבית לא מוטמעים בקהילות הערביות בשגרה וכשהגיעה עת החירום, מצאו עצמם האזרחים הערביים חסרי אונים, באין מידע זמין בערבית המסביר את נהלי החירום.  פיקוד העורף תירגם חוברת הנחיות לחירום בערבית רק כשבועיים לאחר פרוץ המלחמה וגם ההנחיות שחולקו לא התאימו לצרכי האוכלוסייה, שכן כמעט בכל הישובים הערביים אין כלל מקלטים ציבוריים. 

סיכום הכשלים מצביע על המסקנה כי בין אם מדובר ברשלנות או במדיניות מכוונת, ממשלת ישראל הפקירה את תושבי הצפון. הממשלה הפרה את מחויבותה לספק לאזרחי המדינה את צרכי הקיום הבסיסיים ביותר. מחייבות זו מעוגנת במערכת החוק הישראלי, בפסיקת בג"ץ, ובנורמות המשפט הבינלאומי, וכשהפציעה עת החירום, נחשף הכשל הערכי היסודי בהתנהגות הממשלה כלפי אזרחיה. 

ממשלת ישראל החליטה שלא להפעיל את מערך המשק לשעת חירום (להלן, מערך מל"ח). ישנם גורמים בממשלה, בכנסת ובמערכת השלטון המקומי, המייחסים את הכישלונות בטיפול בחזית האזרחית להחלטה זו בלבד, אך לא כך הדבר. אי הפעלת מערך מל"ח יתכן ופוטר את הממשלה מלתת דין וחשבון על מערך מל"ח עצמו, שכן לא ניתן למדוד את תפקודו כלל; אך באם הממשלה בוחרת שלא להפעיל את מערך מל"ח, משיקוליה שלה, הדבר אינו פוטר אותה מהאחריות לענות על צרכי האזרח בשעת החירום.  
סיכום ההמלצות ליישום
שעת החירום טומנת בחובה קשיים ואתגרים מיוחדים, בין השאר, כיוון שבעיתה גדלה כמות האזרחים הנזקקים לעזרת המדינה וזאת מבלי שמשאבי מערכות התמיכה מחוזקים בהתאם. על-כן, קשה לצפות שמערכות התמיכה, אשר גם בטרם עת החירום נמתחות מעבר לקצה יכולתן, יצליחו לספק מענה נאות בעת החירום עצמה.  

אל ההמלצות לטיפול בחברה האזרחית יש להתייחס באופן נבדל מהמערכת הצבאית. כדי להפיק את המירב מתהליך הבנת צרכי החברה האזרחית בעת חירום, יש להבדיל בין מענה לצרכים בשגרה, בחירום ולאחר החזרה לשגרה.

שגרה: 

· יש להתמקד בצרכי השכבות החלשות ולקדם מדיניות חברתית חדשה השמה במרכז את רווחת תושבי המדינה תוך הקשבה לצרכי האזרח ושיתופו, עד כמה שניתן, בהליכי קבלת ההחלטות. יישום מדיניות זו מחייב, בין השאר, משרד רווחה חזק ובראשו שר מחויב לנושאי הרווחה שלרשותו תקציב ואנשי מקצוע האמונים על רווחת האזרחים. חיזוק השכבות החלשות וצמצום הפערים בחברה הוא אינטרס לאומי ועל-כן מחייב הקצאת משאבים בהתאם. 

· בנוסף, עולה מתוך מכלול העדויות כי בהרבה מהישובים לא ידעו האזרחים מה הם נהלי החירום הבסיסיים, אילו אמצעי עזרה עומדים לרשותם וכיצד להשתמש בהם. על-כן, עוד בטרם פורצת עת חירום יש לקדם פעולות חינוך והסברה אשר תכליתן ליידע את האוכלוסייה בדבר זכויותיה והאמצעים אשר יעמדו לרשותה בשעת חירום. במיוחד יש צורך לקדם פעילות זו בקרב הישובים הערביים, קהילות העולים החדשים, ילדים וקשישים, תוך שימת לב להבדלים הקיימים בשפה ובתרבות.
· נושא המיגון חייב אף הוא להתייחסות בעת השגרה. לאזרח יש צורך במרחב מוגן, ועל-פי העדויות, בישובים רבים אין כלל או מספיק מקלטים ואלה הקיימים נמצאים ברמת תחזוקה 

· ירודה. על-כן, יש ליישם את החקיקה הקיימת בדבר מרחבים מוגנים ציבוריים. כמו-כן, בעקבות אי-הסדרים בכל הנוגע למקלטים פרטיים לסוגיהם (משותפים וממ"דים), יש לרענן וליישם חקיקה להבטחת בקרת מערך המקלטים הפרטיים והגדרת אחריות הרשויות השונות לגבי מתן מענה לצרכי יושבי המקלטים הפרטיים בעת החירום.
כמו-כן, לנוכח מצב המיגון הקיים והצורך של האזרחים בפינוי, על המדינה לדאוג לתוכניות מגירה ישימות לפינוי נרחב של תושבים בשעת חירום. 

· לבסוף, נושא החומרים המסוכנים מחייב התייחסות מיידית. באזור מפרץ חיפה קיים ריכוז של חומרים מסוכנים בכמויות גדולות ללא שום פרופורציה למיקומם בחבלי ארץ אחרים. מיכל האמוניה, מיכל אתילן וחוות הגז והדלקים הם רק חלק מעשרות מתקנים תעשייתיים המחזיקים בחומרים מסוכנים. המלחמה ומטחי הרקטות שפגעו באזור חשפו מספר ליקויים בהיערכות להתמודדות עם חומרים מסוכנים במקרה מתקפה, תקלה או אסון טבע.  על-כן, יש למזער את חשיפת האוכלוסייה האזרחית ברחבי הארץ לחומרים מסוכנים, לפזר ריכוזי חומרים ולהעביר חומרים אלה למקום בטוח הרחק מריכוזי אוכלוסייה.
חירום: עת החירום גורמת לעלייה חדה באוכלוסיות הנזקקות לתמיכה. העלייה החדה היא גם כמותית וגם עניינית, קרי: מספר התושבים הזקוקים לעזרה גדל ומגוון הבעיות בהן נדרשת המערכת לטפל מתרחב אף הוא. 
· מכלול העדויות הראה כי במהלך המלחמה ריבוי המערכות המעורבות מחד וחוסר עקביות ההפעלה מאידך, גרמו לאזרח להישאר מבולבל וחסר אונים. במקרים רבים טורטר האזרח מטלפון אחד למשנהו בחפשו אחר מענה לצרכיו. עוד עלה כי רשויות שתפקדו, כמו גם עמותות וארגונים שונים, חסרו תאום בכניסתם לעזור לאזרחים והדבר גרם לבזבוז משאבים. על-כן, יש להקים תשתית של מנגנוני פיקוח ועזרה אזרחיים ברמה הארצית בצמוד לממשלה, ברמה האזורית בהתאם לחלוקת אזורי החירום וברמה העירונית בכל רשות מקומית ואזורית. תפקיד המנגנון יהא ריכוז נתונים ומענה לצרכים של האזרחים ועל-כן עליו להיות בעל סמכות להעריך, להחליט ולבצע, את כל אשר נדרש למילוי צרכי האוכלוסייה.

· בנוסף, עולה מתוך העדויות כי בעת החירום מצאו עצמם אזרחים רבים, בעיקר מקרב הערבים, העולים החדשים והקשישים, מנותקים ממכלול שרותי החירום הבסיסיים. על-כן יש לתקן נהלים ולבצע הכשרה מקצועית בהתאם, כך שהרשויות ומערכות התמיכה השונות ייבצעו בשעת חירום פעילות יזומה להגיע לשטח, לחבור אל האזרח אשר נותר מאחור ולוודא שזכויותיו ידועות לו וממומשות בעת הצורך.
· הצורך בתמיכה נפשית מתעורר בעת החירום ולרוב נמשך לאחריה. עדויות רבות נתקבלו על מחסור בזמינות אנשי מקצוע לטיפול בפגיעות נפש.  המחסור בולט במיוחד בקרב הקהילות הערביות, הילדים והעולים החדשים. על-כן, יש צורך בפעילות יזומה, באמצעות מחלקות הרווחה ומערכות החינוך, לאיתור הנפגעים, שלעיתים לא מודעים למצבם ולספק להם את העזרה המקצועית הדרושה תוך רגישות מתאימה להבדלי שפה ותרבות.
חזרה לשגרה: לאחר סיום עת החירום יש לפעול לשיקום ופיתוח של האזור הפגוע ולחזרה לשגרת חיים.  השגרה לא חוזרת כבמטה קסמים עם רגע הכרזת הפסקת האש, אלא היא תהליך מורכב שבו אזרחים רבים נזקקים לעזרה ולתמיכה מקצועית.
· עדויות על סגירתן של מערכות תמיכה שונות מיד עם שוך הקרבות כללו תרעומת מצד נפגעים על כי הדבר נעשה בטרם נסתיים הטיפול בהם. על-כן, יש לתקן נהלים ולבצע הכשרה מקצועית בהתאם, כך שהרשויות ומערכות התמיכה השונות ימשיכו, באופן יזום, לתת מענה לאזרח לאחר סיום עת החירום עד אשר זכויות הנפגעים תמומשנה.

· נתקבלו עדויות על אזרחים שרק לאחר שחזרו לבתיהם גילו את נזקי המלחמה ו/או התפנו לממש את זכויותיהם לפיצויים. עוד עולה מן העדויות, כי התנהלות פקידי המס אל מול הנפגעים סובלת מחוסר רגישות למצבם, ממגבלות בירוקרטיות בלתי סבירות וממחסור בכוח אדם מקצועי. בנוסף, דווח על התנהלות איטית, מסורבלת, ובעלת אופי חשדני ושרירותי מצד פקידי הממשלה.  על-כן יש לקדם חקיקה חדשה אשר תגן על זכויות הנפגע, תאפשר לו זמני תגובה נוחים יותר מאלו הקיימים ותיישם תנאי פיצוי אחידים וביד רחבה; בה בעת יש לעזור למס רכוש לעזור לאזרח על-ידי הגדלת תקנים מתאימה ומיקום פקידים בסמוך למקום מגורי הנפגעים עד לגמר הטיפול בהם. 
· לבסוף, נתקבלו עדויות שונות על אי סדרים בחלוקת התרומות, אספקת הציוד והמזון והתנהלותן של חלק מהרשויות המקומיות בזמן המלחמה ולאחריה. מכלול העדויות אשר נאספו כאמור, במסגרת פרויקט 'כוכב הצפון', הועברו לעיונו של משרד מבקר המדינה על פי בקשתו. על-כן, מן הראוי שתיבדק התנהלות חלק מהרשויות אשר לגביהן הועלו החשדות, על מנת למצות הליכי שלטון נאות.
יישום ההמלצות שמעלה דוח זה הינו אתגר הדורש שינוי בשלושה תחומים הנוגעים ליסודות השלטון בישראל: שיתוף אזרחי, חלוקת משאבים, וחובת המענה.
i. שיתוף אזרחי: יש צורך ביצירת מנגנונים חדשים שיבטיחו, עד כמה שניתן, את שיתוף האזרח בהליכי קבלת החלטות. קולם של אזרחים רבים אינו נשמע בהליכים שלטוניים בסיסיים והדבר גורם לשחיקת ערך הדמוקרטיה. כדי לממש את זכויותיהם באופן נאות יש לפעול לשילוב פעיל יותר של האזרח בשלטון. 

ii. חלוקת משאבים: יש צורך בחלוקת משאבים לאומית חדשה. ראשי השלטון מחלקים את משאבי המדינה באופן שאינו משקלל את צרכי התושבים הרחוקים מהצלחת של הריבון, למרות שאלו האזרחים הזקוקים לתמיכת המדינה יותר מכל.  על חלוקת המשאבים לבטא מחויבות חברתית לאומית של המדינה וכך לעזור לגשר על הפער הגודל ומתעצם שבין השכבות העשירות והשכבות העניות במדינת ישראל.

iii. חובת מענה: יש צורך במיצוי חובת המענה של הריבון. חובה זו מהווה את סף הביקורת הציבורית לו נתון נבחר ציבור ו/או שליחו. המצב בו החלטות שלטון הרות גורל שמשפיעות באופן ישיר על האזרח תהננה מחסינות מוחלטת ללא כל מחויבות לתת דין וחשבון על מעשים ו/או על מחדלים הוא בלתי נסבל. ההפרה של חובת המענה מערערת את ביטחון האזרח במרחב הדמוקרטי בו הוא חי.  על-כן, יש צורך להטמיע ערכית וליישם חוקתית את חובת המענה של הריבון.

1. מבוא
1. הקדמה
מלחמת לבנון שפרצה ב-12 ביולי 2006 חשפה ליקויים חמורים בהתנהלות רשויות המדינה בכל הנוגע להגנה על אזרחי ישראל וסיפוק זכויותיהם הבסיסיות הן בזמן הלחימה והן לאחריה. הביטוי שתפסו הליקויים בזמן המלחמה היו אקוטיים וקשים, אך הם רק סממן לכשל הערכי והמתמשך של נסיגת המדינה ממחויבויותיה לאזרחיה. אל מול כשלים אלו יצאה קבוצה של ארגונים לשינוי חברתי ביוזמה לפרויקט 'כוכב הצפון' במטרה לקדם שינוי בסדר היום הציבורי ומימוש אחריות מדינית חברתית. 
במהלך החודשים האחרונים ריכז ארגון שתי"ל את פרויקט 'כוכב הצפון', אשר כלל סידרה של שימועים ציבוריים בהם ניתנה האפשרות לכל אזרח לתת את עדותו על אשר ארע לו במהלך תקופת הלחימה ולאחר החלת הפסקת האש. סדרת השימועים בחיפה, נצרת, קריית שמונה וצפת, היוו מפגן של מעורבות אזרחית בהליך דמוקרטי בסיסי ביותר – השמעת קולו כלפי הריבון.  בכל שימוע נאספו עדויות בכתב מכל אזרח שביקש לספר את סיפורו, בעברית, בערבית, ברוסית, באמהרית ובאנגלית. בנוסף, וועדה ציבורית שמעה עדויות נבחרות בעל-פה ושאלה שאלות הבהרה אל מול קהל של מאות נוכחים אשר גם קיבל הזדמנות להשמיע דברו. במקביל לאירועים הציבוריים, ניתנה האפשרות להגיש עדויות באמצעות אתר האינטרנט של הפרויקט, בדואר, ובטלפון. 

בסך הכל נאספו יותר מ-200 עדויות שונות מאזרחי המדינה תושבי צפון הארץ.  בתהליך איסוף העדויות לקחו חלק ארגונים שונים ובהם ארגוני שינוי חברתי כ'מהפך', 'ידיד', 'אלטפולה', 'היווט', 'סאות אל עאמל', 'המועצה להתנדבות חיפה' ועוד, אשר סייעו ליצירת מרחב ציבורי חיובי בתהליך השימועים; בראשות הוועדות הציבוריות השונות ישבו פרופ' נעמי חזן (חיפה), פרופ' בוטרוס אבו מנא (נצרת), מר יוסי שריד (קריית שמונה), ומר עוזי דיין (צפת) – לכולם תודה.

מרכז קונקורד לחקר יחסי הגומלין בין הדין הבינלאומי למשפט הישראלי סייע בידי ארגון שתי"ל בהכנת הדוח המסכם של פרויקט 'כוכב הצפון'. מתכליתו של דוח מסוג זה להתרכז בבעיות הדורשות התייחסות ומענה ופחות להתמקד בדברים אשר בוצעו למהדרין. עם זאת, למרות הביקורת הקשה שמעלה הדוח, אין בו כדי לשלול את המעשים החיוביים שנעשו על-ידי פקידי עירייה שונים, אזרחים, מתנדבים ועמותות שונות. הדוח, ברובו, נכתב בלשון זכר. הדבר נובע ממגבלות השפה העברית ועל-כן יש להתייחס לכל האמור בלשון זכר כמתייחס גם ללשון נקבה ולהיפך והכל לפי ההקשר. עוד נציין כי הדוח מתמקד בתנאי הקיום של אזרחי מדינת ישראל ועם זאת מכירים כותבי דוח זה בסבל אשר נכפה גם על האוכלוסייה האזרחית במדינת לבנון, שכנתנו מצפון.

מעבר לתיאור הכשלים בזמן המלחמה ואחריה, דוח זה מפנה אצבע מאשימה כלפי מדיניות הרווחה של ממשלות ישראל בעשורים האחרונים אשר בעקביות מעצימה את הפערים החברתיים, מלבה את הפגיעה בשכבות המוחלשות ומצמצמת את יכולת שרותי הרווחה לתת מענה ראוי לאוכלוסיות הנזקקות. ברצוננו כי דוח זה יהווה בסיס לשיח ועשייה ציבורית ולהצבת המענה לצרכי האזרח בראש מעייניה של ממשלת ישראל.

2. מילון מושגים
לאור העדויות שנאספו וסיכום הכשלים הקשורים בתנאי הקיום של העורף, עולה הצורך להדגיש ולפרט תחילה מספר מושגים שהינם חיוניים להבנת מציאות החירום בה היה נתון העורף בקיץ 2006.  המושגים המפורטים להלן מאוזכרים בגוף הדוח, והם מעוררים שאלות נוקבות לעניין הזכויות הכלכליות והחברתיות של אזרחי מדינת ישראל ולמכלול היחסים שבין הממשלה ואזרחי המדינה. 
i. ביטחון: המושג "ביטחון" דורש חשיבה מחודשת. "רק לישראל היכולת לקבוע מהו הביטחון הדרוש לאזרחיה ולעצם קיומה של מדינת ישראל" – הצהיר מר אריאל שרון, ראש ממשלת ישראל לשעבר, שנה לפני פרוץ הלחימה בלבנון.
  לאור דבריו נשאלת השאלה מהי מהות הביטחון עליו מדובר?
דוח וועדת אילון הבדיל בין ביטחון צבאי לבין ביטחון אזרחי, והבחנה זו דורשת מחשבה ודיון ממצה. ההגדרה של ביטחון לאומי, על פי מאמר מספריית הכנסת, כוללת:
את כל הדרוש והחיוני להבטחת קיומה, הישרדותה והגנתה של המדינה. כל פעילות שנועדה לנצח במלחמה, למנוע פלישה מבחוץ ולסכל פעולות ריגול וחבלה של מדינות זרות, תחשב פעילות למען הביטחון הלאומי. ביטחון לאומי אף נבחן ביחסי החוץ של המדינה בעיקר במישור הפוליטי-ביטחוני. הגדרות אלו של ביטחון לאומי כוללות אך ורק פעילויות הקשורות במעשים ובאיומים מבחוץ, אך בהגדרה רחבה יותר מקובל לכלול בביטחון לאומי גם את כל הכרוך בסיכול כל ניסיון להפיכה בכוח של המשטר, הקיים ע"י גורמים עוינים מבפנים, בקיום הסדר הציבורי והבטחת שלום הציבור.
 

מה מקומו של אזרח המדינה במשוואה הזאת? האם ביטחון מדינת ישראל מוגדר על-ידי ביטחונה של הממשלה, ביטחונם של חיילי ומפקדי צבא ההגנה לישראל, או שמא מדובר בביטחונו האישי של כל אזרח? מהו המדד לביטחונה של המדינה: האם הוא נקבע על-פי האיומים מבחוץ או האיומים מבפנים, או על-פי מצבה הכלכלי-חברתי של האוכלוסייה? – האם על פי אוכלוסיית ההון, מעמד הביניים, או השכבות המוחלשות? על פי תושבי הערים הגדולות, או תושבי הפריפריה? ובכל מקרה, מהי חובתה של ממשלת ישראל אל מול איום, כזה או אחר, על ביטחון אזרחי המדינה?
ii. חזית אזרחית: המושג "חזית אזרחית" הוא למעשה הגדרה מעשית לשימוש שנעשה במלחמה במונח "העורף החזק."  מושג זה הוטבע בדוח הראשוני של הוועדה לבחינת מוכנות העורף במצבי חירום, להלן דוח וועדת אילון.  הוועדה קבעה, בין השאר, כי:
...גם במלחמות הבאות ייהפך העורף לחזית. משמעות הדבר כי במלחמה כיום יש חזית אזרחית וחזית צבאית, וכמו שעלינו להיערך, להתאמן ולנהל בזמן אמת את החזית הצבאית – כך עלינו להיערך, להתאמן ולנהל בזמן אמת את החזית האזרחית. במקביל להקמת קבינט שרים ביטחוני צבאי, יש להקים קבינט שרים ביטחוני אזרחי. הבנה זו של המלחמה מאפשרת דיון נכון יותר במציאות שנחשפה במלחמה האחרונה ובהיערכות למלחמה הבאה. 

במדינת ישראל ביטחון המדינה תלוי בחוסנה של החזית האזרחית, קרי, בחוסנה של החברה האזרחית במדינה על כל שכבותיה. על-כן, הממשלה אינה יכולה להתעלם מהתלות ההדדית בין יכולת להתמודד עם מצב חירום ביטחוני צבאי וחוסנה של האוכלוסייה האזרחית. עם זאת, חובה לקחת בחשבון כי החזית האזרחית חשופה גם לשעת חירום שאינה ביטחונית, אלא תוצר של אסונות טבע, ומפגעים אחרים מעשה ידי אדם.  

iii. פליטים פנימיים: המושג "פליטים פנימיים" מתייחס לכל אזרח ישראלי אשר לנוכח הלחימה בצפון נאלץ לעזוב את ביתו לפרק זמן מסוים בחיפוש אחר מחסה ו/או מפלט אחר.  מושג זה נכנס לשימוש כעיקרון במשפט הבינלאומי בעשור האחרון, ותכליתו מוגדרת על-ידי מסמך הקרוי: "עקרונות מנחים לעניין פליטות פנימית" –"Guiding Principles on Internal Displacement". המסמך מגדיר את הפליטים הפנימיים (Internally Displaced Persons) כדלקמן: 
פליטים פנימיים הינם יחידים או קבוצות אשר נאלצו או הוכרחו לנוס או לעזוב את בתיהם או מקום מגורם, במיוחד בגלל או לשם מאבק מזוין, מצבים של אלימות כללית, הפרות של זכויות אדם או אסונות טבע או ידי אדם, ושלא חצו גבול בינלאומי של מדינה.

יש לציין כי האבחנה שבישראל היו פליטים פנימיים לא הייתה מובנת מאליה בעת המלחמה. באו"ם ובארגונים בינלאומיים דיווחו רק על פליטים פנימיים בלבנון ולא בישראל, עד שפנייה למכון קונקורד בנושא הביאה למודעות למושג ויישומו לאזרחי ישראל.
iv. הדרה חברתית: המושג "הדרה חברתית" מבטא מצב בו יחיד או קבוצה מורחקים או מנודים אל שולי החברה.  הדרה חברתית היא ביטוי של חוסר שוויון חברתי, והיא גורמת לניתוקו של המודר מתהליך קבלת ההחלטות וממערכות התמיכה שמאפשרות יכולת התמודדות עצמאית.  ההדרה החברתית היא תולדה של כישלונן של המערכות האמונות על השילוב החברתי, כגון: שירותים חברתיים (חינוך רווחה, בריאות וכו'), מערכות החוק (שיטור ובתי משפט), המערכות הכלכליות (שוק העבודה) והמערכות הפוליטיות (מפלגות, איגודים, וכו').
  עם אובדן תחושת השייכות, המודר מאבד את אמונו בחברה המדירה, בערכיה, סמליה ובבסיס המוסרי שלה. ביטויה של ההדרה החברתית של תושבי ישובי הספר בישראל הוקצן במהלך המלחמה בקיץ, אך הינו תולדה של שנים של אפליה תקציבית, הזנחה מוסדית, והתעלמות מצד מוקדי הכוח והשלטון שבירושלים ותל-אביב.
v. שימוע ציבורי: המושג "שימוע ציבורי", בהקשר דוח זה, מתאר מנגנון של שיתוף אזרחי. השימוע הציבורי מאפשר לאזרח להביע את קולו לשם שילובו בתהליך קבלת ההחלטות הכללי (הלאומי והמקומי כאחד). קיום המנגנון מאפשר רמת שקיפות גבוהה יותר של הריבון בצד עמידה לביקורת ציבורית.  בנוסף, מאפשר השימוע הציבורי יצירת מרחב בטוח ואקטיבי בו נתונה לאזרח האפשרות ליטול חלק לפי בחירתו. 
כאמור, דוח זה מתבסס בעיקרו על סידרה של שימועים ציבוריים בהם ניתנה האפשרות לכל אזרח לתת את עדותו על אשר ארע לו במהלך תקופת הלחימה ולאחר החלת הפסקת האש. 

vi. חובת המענה: המושג "חובת המענה" מבטא את המחויבות של בעל תפקיד לתת דין וחשבון לבעלי עניין לפי ההקשר, על כוונה, החלטה, מעשה או מחדל, בקשר לתפקידו. הריבון, בהיותו שליח ציבור, מחויב לתת מענה לאזרח על מעשיו ו/או מחדליו. חובה זו מהווה את סף הביקורת הציבורית לו נתון נבחר ציבור ו/או שליחו. ההפרה של חובת המענה מערערת את ביטחונו של האזרח הישראלי במרחב הדמוקרטי בו הוא חי.
במלחמת קיץ 2006, באה לידי ביטוי ההפרה של חובה זו בהתעלמות הממשלה מצרכי אוכלוסיית הצפון, באי הסדרים בכל הנוגע לטיפול בפניות הציבור ובהימנעות בעלי תפקיד מלקיחת אחריות וממתן הסברים על התנהלות הממשלה, הצבא והרשויות השונות. 
2. תנאי הקיום של העורף בזמן המלחמה
1. כללי
הלחימה בגבול הצפוני של מדינת ישראל פרצה ביום רביעי בבוקר, ט"ז בתמוז התשס"ו (12 ביולי 2006) ופסקה ביום שני, כ' באב התשס"ו (14 באוגוסט 2006) עת הוכרזה הפסקת האש. במהלך 33 ימי הלחימה, חייהם של יותר מ-2 מליון תושבי ישראל המתגוררים במחוזות חיפה והצפון נעצרו כליל על ידי כ - 4,000 טילי חיזבאללה אשר היכו בצפון בקצב ממוצע של כ - 120 רקטות ליום.
  39 אזרחים נהרגו וכ-2,400 נפצעו. בנוסף, טילי החיזבאללה הסבו נזק ל-6,000 בתים,
 גרמו נזק לבתי חולים, ריסקו עסקים, שרפו אדמה חקלאית ואילצו את האוכלוסייה הנותרת לחפש מרחבים מוגנים ולשהות במקלטים.  

הלחימה בצפון השביתה את שיגרת החיים של האוכלוסייה האזרחית וגרמה לטראומה לרבים מתושבי הקהילות הללו, במיוחד לילדים, בעלי המוגבלויות והקשישים.  עוד במהלך הלחימה העריכו גורמים ישראלים רשמיים כי מספר האנשים שנאלצו לעזוב את הצפון היה כ- 330,000
 ועוד מאות אלפים שלא נמלטו אך נאלצו לחיות במקלטים תת קרקעיים ולפיכך היו, למעשה, פליטים מבתיהם.
  בנוסף, למאות אלפי אזרחים אחרים, ובכללם גם מרבית הקהילות הערביות אשר ברובן אין כלל מקלטים, לא הייתה נגישות למרחבים מוגנים הולמים ולפיכך נאלצו לעמוד חשופים אל מול מטחי הטילים.
את האוכלוסייה שנפגעה ישירות מהתקפות טילי החיזבאללה על העורף ניתן לחלק לשלוש קבוצות עיקריות: פליטים פנימיים שעזבו את הצפון, פליטים פנימיים ששהו במקלטים, ואלו שנשארו חסרי מיגון.  לכל קבוצה היו צרכים בסיסיים לקיום, גם אם שונים אחת מהשניה, ובשונה מצרכיהם הרגילים. אזרחים אלה היו זקוקים למיגון אישי, מחסה, מזון, שרותי רפואה, טיפול פסיכולוגי וקבלת מידע.
i. פליטים פנימיים שעזבו את אזור הצפון
לצורך דוח זה פליט פנימי הינו כל אזרח אשר לנוכח הלחימה עזב את ביתו ועבר להתגורר לפרק זמן כלשהוא בדיור חלופי, כולל מקלט. 

ההחלטה לפנות ו/או להתפנות הייתה מורכבת ולא קלה. מעבר להשלכות אידיאולוגיות, לוגיסטיות וכלכליות, לא השכילו הרשויות להבין את תמונת המצב הצבאית-מדינית בכדי לקבל החלטה מתאימה. בשבוע הראשון של הלחימה עוד נשמעו קולות רבים, בקרב האוכלוסייה וגם בצבא ובממשלה, שחשבו והצהירו כי מדובר במבצע צבאי קצר של יום-יומיים.  וועדת אילון סיכמה כי: 

העימות נתפס בתחילתו ע"י הממשלה כמבצע ולא כמלחמה, וככזה יש לו משמעות על פעולות משרדי הממשלה. מבצע הוא בדרך כלל עימות צבאי קטן בהיקפו וקצר במימד הזמן, ולכן הוא אינו מחייב הכנסת המדינה למצב חירום. כך למשל, אין סיבה להפעיל את מל"ח ואין צורך לדאוג לפינוי מיידי של התושבים.
  

כישלונה זה של הממשלה להעריך נכונה את מימדי הלחימה הוא רק סממן אחד בשרשרת של כשלים שגרמו לאוכלוסיית הצפון להרגיש חוסר אונים. הבלבול ששודר על-ידי הנהגת המדינה גרם לקהילות שונות בצפון לקבל החלטות גורליות בעניין הצורך בפינוי באופן עצמאי.

מרבית הפליטים הפנימיים אשר התפנו בכוחות עצמם מצאו דיור חלופי אצל קרובי משפחה ו/או במלונות, בהתאם למצבם הכלכלי. במקרים מסוימים היו התארגנויות קבוצתיות כגון מושב מרגליות, לדוגמא, אשר החליט לפנות את עצמו על 300 תושביו לפנימיית נווה הדסה שליד נתניה.
  ההחלטה נתקבלה כארבעה ימים לאחר פרוץ הלחימה, ונווה הדסה נבחרה בעקבות שיקולים כלכליים ויכולת תפוסה. יו"ר ועד מושב מרגליות, מר איתן דוידי, תיאר את הפינוי:

הוצאנו חמישה או שישה אוטובוסים, כ-300 תושבים...התנאים לא היו טובים...אנשים הגיעו לשם, ושלחנו צבע כדי לצבוע את הקירות שם. ושלחנו להם חומרי ניקוי כדי לנקות, ומטאטאים ומגבים וסמרטוטים, וכל מה שצריכים כדי לנקות ולסדר, כדי שיהיה להם תנאי מחיה ראויים לתקופה מסוימת.
...כל התקופה הזאת הסתדרנו בכוחות עצמנו, לא קיבלנו שום דבר מממשלת ישראל...אנחנו התרמנו אנשים כדי שיהיה לנו כסף לתת מזון לתושבים שפונו לנווה הדסה... 
אנשי נווה הדסה ביקשו לפנות אותנו באיזה שהוא שלב, כי לא היה להם כבר את היכולת לשאת אותנו על גבם. ואנחנו פנינו לתורמים...והצלחנו להתרים כמה עשרות אלפי שקלים...זה היה פשוט מביש...הרגשנו כמו מקבצי נדבות כל תקופת המלחמה. היינו צריכים להתקשר לאנשים שיתנו לנו כסף כדי שיהיה לאנשים מה לאכול, ולתת להם את התנאים הבסיסיים שכל אזרח צריך לקבל.
  

פתרונות הפינוי היו לרוב נקודתיים, למשך חמישה או שישה ימים בלבד, ובכל מקרה חייבו סלקציה בין המועמדים לפינוי.  קבוצה של כ-1,000 תושבי קריית שמונה, לדוגמא, פונו לבתי מלון באילת בהזמנת העיר אילת.  אולם לאחר שבוע באילת סרבו התושבים לחזור לעיר מוכת הקטיושות, כפי שתיאר ראש עיריית קריית שמונה, מר חיים ברביבאי:

אחרי שראו את גן עדן, צריכים לחזור, ותוך כדי החזרה שלהם הם שומעים קריית שמונה מופגזת. באותו יום 120 קטיושות נפלו בקריית שמונה...תארו לכם, 20 אוטובוסים צריכים לנסוע מגן עדן אל הגהנום. אל הגהנום, אל המקלטים, ואין.
  

גם קהילות מחיפה שפונו למספר ימים לירושלים ונדרשו לחזור לבתיהם כיוון שאזל התקציב לממן את שהותן ביקשו לישון בכל מקום אפשרי, וזאת רק כדי שלא יוחזרו לאזור הלחימה.
   
אזרחים רבים התפנו בעזרת תרומות ויוזמות של ארגונים לא ממשלתיים או של אנשים פרטיים אחרים.  חברת המתנ"סים, לדוגמא, הצליחה לעזור בפינוי של יותר מ-1,600 תושבים מישובים שונים מאזור הצפון למלונות ברחבי הארץ לפרקי זמן קצרים.  מלונות אלו דרשו מחיר של 590 ש"ח ללילה לחדר בו שוכנו 4 אנשים; העלות מומנה ע"י תרומות פרטיות.  דוגמא נוספת היא עיר האוהלים שהוקמה בניצנים 5 ימים לאחר תחילת הלחימה במימונו הפרטי של מר ארקדי גאידמק, בה מצאו מקלט יותר מ-6,000 איש.
  מדינת ישראל גם הקימה עיר אוהלים ב-11 לאוגוסט 2006, שלושה ימים לפני תחילתה של הפסקת האש.

לפי נתונים שנאספו מרשויות מקומיות, כ-70% מתושבי חיפה וכרמיאל נשארו בעיר במהלך הלחימה, בעוד שבנהריה נשארו כ-50% מכלל התושבים; לעומת זאת, בקריית שמונה נותרו בעיר כ-25% מהתושבים ובעיר צפת נותרו במהלך המלחמה רק כ-15% מכלל התושבים.

ii. פליטים פנימיים שוהי מקלטים
לצורך דוח זה שוהה מקלט הינו כל אזרח אשר במהלך הלחימה שהה במקלט ציבורי או פרטי לפרק זמן כלשהוא, ועל כן מוגדר אף הוא כפליט פנימי.

במרבית הישובים היהודים קיימים מקלטים ציבוריים ופרטיים-משותפים. בקריית שמונה, לדוגמא, כ-300 מקלטים ציבוריים ועוד כ-300 נוספים שמוגדרים כמשותפים אמורים לשמש מקלט בעת חירום לכ-25,000 תושבים.  לשם השוואה, בעיר חיפה המונה כ-268,000 תושבים, קיימים, לדברי חברת מועצת העיר הגב' יוליה שטראם, 105 מקלטים ציבוריים בלבד, כאשר 93 מהם פעלו בזמן הלחימה.
  נתונים אלו עוררו סימן שאלה גדול בנוגע ליכולת המקלטים הציבוריים לתת את המענה הדרוש לצרכי האזרחים.
  

תנאי המחייה ברוב המקלטים הציבוריים היו קשים עד בלתי נסבלים. מרבית המקלטים היו צפופים מאוד, עם אוויר דחוס ויכולת אוורור מוגבלת, וככלל סבלו מהזנחה ולכלוך, וחסרו מתקני שירותים, מים זורמים, ואף חשמל.
  בנוסף, לא היו בהם מתקנים לאחסון מזון, ואזרחים רבים נתקעו ללא יכולת למלא אספקת מזון ותרופות.  מר עטאאללה שקור, גמלאי תושב שכונת ואדי ניסנס בחיפה, העיד על מצב המקלט בו שהה ברחוב קיסריה: 

ברחוב קיסריה המקלט היחיד שהיה, אבל היה מאוד מוזנח, בייחוד המים. המים של כמה שנים בברז מחכים לבוא לשתות. בן אדם...ימות עם המשפחה אם הוא שותה את המים האלה. לא היה תחליף למים, לא היה אוויר צח, לא היה שולחנות לאנשים, לילדים, משחקים שהילדים שלפחות לעבוד איתם שיעבירו את הזמן.
  

ראש עיריית קריית שמונה, מר ברביבאי, העיד כי רק לאחר פרוץ הלחימה החלו צוותי עירייה לעבור על הבעיות במקלטים הציבוריים, כמו בעיות חשמל, ביוב, וניקיון.
 
כיוון שבערים מסוימות הרבה מהמכולות השכונתיות וספקי המזון לא פעלו במהלך הלחימה, התעורר הצורך לספק מזון לשוהים במקלטים.  פיקוד העורף סיפק 25,000 מנות ביום בישובים בהם פעל;
  עובדי עיריית צפת, לדוגמא, דאגו לחלק 7,000 מנות חמות כל יום לתושבים שנותרו בעיר ושהו במקלטים הציבוריים.
  

בצפת, בה נותרו במהלך הלחימה כ-5,000 תושבים מתוך סך של 32,000, קיימים 126 מקלטים ציבוריים ועוד כ-250 מקלטים פרטיים משותפים.  תחזוק המקלטים הפרטיים נתון לאחריות ראשונית של בעלי הנכס בו הם נמצאים, אך חוק ההתגוננות האזרחית, התשי"א-1951, מעניק לרשויות המקומיות את הסמכות לאכוף את אחזקתם התקינה.
  עם זאת, התעוררה בעיה בנוגע לסוגיית האחריות לצרכי היושבים באותם מקלטים, כגון אספקת אוכל, תרופות, וציוד.  ראש עיריית כרמיאל, לדוגמא, הנחה את עובדי העירייה כי אל מקלט פרטי המאכלס 4 משפחות ומעלה יש להתייחס כאילו היה מקלט ציבורי, ולדאוג לצרכי יושביו בהתאם;
  נציגי עיריית צפת, לעומת זאת, החליטו כי תושבי צפת שמצאו מחסה במקלטים פרטיים לא היו כלל באחריותם, כפי שהסביר מר מוטי כהן, ממלא מקום מנכ"ל עיריית צפת: 

מקלט פרטי זה נכס פרטי של אותו מבנה משותף, והוא נמצא בהנהלת תושבי הבניין.
  

מקלט פרטי משותף הוא אמנם בבעלות פרטית, אך הוא בנוי על-פי צו הכנסת על מנת למלא תפקיד "ציבורי" של מתן מיגון לתושבי הבית; בנוסף, הסמכות לאכוף את אחזקתו התקינה של המקלט נתונה לרשות המקומית. מכך, ניתן ללמוד על המעורבות והאחריות הציבורית של הרשות ועל-כן, אם הרשות בוחרת להתעלם מאחריותה כלפי מקלט שכשזה הרי שאז עליה להתייחס ליושביו כאל אזרחים ללא מיגון. לראיה, באחד מאותם מקלטים פרטיים שהיה בבית משותף בצפת, אחד הדיירים שמר לעצמו את המפתח למקלט וסרב לפתוח אותו לשימוש שאר הדיירים. התושבים באותו בניין נזקקו לעזרת המשטרה לאחר שעובדי העירייה סרבו להתערב.
  

iii. חסרי מיגון
לצורך דוח זה, אזרח חסר מיגון הינו כל אזרח אשר במהלך הלחימה היה זקוק למיגון כנגד התקפות הטילים אך מסיבה כלשהיא נשאר חשוף ובלתי מוגן. קבוצה זאת כוללת אזרחים אשר ביקשו הגנה ולא קיבלו אותה כיוון שלא נמצא כל מקלט בקרבת מקום מגוריהם, או שהיה מקלט נעול וסגור, או שהוסב לשימוש אחר וכך גם אזרחים אשר בגלל מגבלות תנועה שונות לא יכלו להגיע למקלט בפרק הזמן הנדרש בהישמע האזעקה. 

תושבים רבים מצאו עצמם חשופים ללא מיגון מהסיבה הפשוטה שלא נמצא כל מקלט ביישובם או בשכונת מגוריהם. לרוב מדובר בישובים ערביים, אך גם במספר שכונות יהודיות. לדוגמא, מר שקור, תושב העיר חיפה, דיווח בעדותו על שני מקלטים שהיו סגורים, ברחוב ציון וברחוב הנזירות.
 

בצפת, מרבית המקלטים שימשו כמחסנים והעירייה נאלצה לגייס כח אדם של כ-100 אסירים מבית הסוהר צלמון כדי לפנות את תכולת המקלטים הציבוריים ולהשמישם לשהיית האזרחים.
  רק לאחר פינוי תכולת המקלטים הללו הכניסה העירייה צוותים לטפל בבעיות תחזוקה, מים וחשמל.
 

בישובים הערביים המצב חמור ביותר שכן כמעט בכולם אין מקלטים ציבוריים, וברובם אין מערכות צופרים ואזעקות.
  עדויות שנאספו מהישובים נצרת, יפיע, מג'ד אל-כרום ועוד, ציינו את חוסר הוודאות והבלבול של התושבים לנוכח מצב החירום ואת המחסור במרחבים מוגנים כלשהם.

הטבלה שלהלן מציגה מבחר נתונים בנוגע לכמות האוכלוסייה, מצאי המיגון ונפילות הטילים בשש מערי הצפון.

טבלה 1: מבחר נתוני אוכלוסייה, מיגון ונפילות טילים

	ישוב
	תושבים
	מקלטים
	נפילות טילים

	
	נשארו במהלך המלחמה
	סה"כ
	ציבוריים
	פרטיים - משותפים*
	

	חיפה
	187,600

(70%)
	268,000
	99
	לא קיים מידע ברשות
	93

	כרמיאל
	35,000

(70%)
	50,000
	36
	600**
	175

	נהריה
	25,000

(50%)
	50,000
	156
	לא קיים מידע ברשות
	800

	נצרת
	65,000

(100%)
	65,000
	0
	3
	6

	צפת
	 5,000
(15%)
	32,000
	126
	250
	470

	קריית שמונה
	6,000

(25%)
	25,000
	300
	300
	1,000


* 
מקלט פרטי- משותף הינו מקלט בבית משותף הנמצא בבעלות ואחריות משותפת ופרטית של יושבי הבניין. חדרי הממ"ד, החייבים בכל בית פרטי עפ"י חוק משנת 1992, אינם נחשבים כמקלט פרטי למניין המקלטים בטבלה זו.

**
לפי הנחיית ראש עיריית כרמיאל, על עובדי העירייה להתייחס לכל מקלט פרטי המאכלס 4 משפחות כאל כמקלט ציבורי.
2. נזקי גוף, נפש, רכוש ותעסוקה
i. נזקי גוף ונפש
במהלך 33 ימי הלחימה נהרגו 39 אזרחים וכ-2,400 נפצעו. לרשות כוחות מד"א בצפון אשר הוזנקו במהלך הלחימה ל-2,637 קריאות עמדו כ-750 אמבולנסים ועוד 220 ניידות טיפול נמרץ.
  

גב' יעל ביטון, תושבת קריית שמונה, תיארה כיצד נפצע אחד מילדיה:

...באחת האזעקות הבן שלי רץ, ושיפד את עצמו לתוך גדר. והיינו חייבים לעשות לו ניתוח בנהריה, ניתוח לא פשוט, שהייתי שם איתו ארבעה ימים בכירורגית.

לרוב הגיעו כוחות החילוץ למקום הפגיעה במהירות מירבית אולם נרשמו גם מספר מקרים בהם התעכב הטיפול.  אחד הטילים הקטלניים שפגע בנצרת הרג את רביע ומחמוד טלוזה בני 8 ו-4.  אבי הילדים שנהרגו, מר עבד אל רחים טלוזה, העיד כי לקח לניידת מד"א 45 דקות להגיע למקום הנפילה.
  

מר ואסים עבאס, תושב מג'אר שביתו נפגע על-ידי טיל חיזבאללה, תיאר בעדותו את הפגיעה בבית המשפחה:

הטיל פגע ישירות בבית...חדר מהתקרה של הסלון וחדר פנימה, והמשיך דרכו לחדר המשפחה, ופגע ישירות באחותי הצעירה שנהרגה, ונפצעה אימי, ואחותי השניה...הבית נהרס, ואחותי נהרגה, חלק מהמשפחה נפגע ואושפז. הפציעות הפיזיות כמעט החלימו, עדיין בטיפול פסיכיאטרי, עדיין תקופה לא קלה, כל הזיכרונות עדיין חוזרים...

במהלך הלחימה נרשמה עלייה גם בנפגעי הנפש, בדגש על חרדה ובמיוחד אצל ילדים. ארגון נט"ל המתמחה בסיוע נפשי על רקע טראומה לאומית, דיווח כי במהלך חודש המלחמה התקבלו במשרדיו כ-5,200 פניות, ולשם השוואה לכל אורך שנה רגילה מגיעות אליו כ-3,000 פניות.
 הורים רבים דיווחו על בעיות הרטבה, פחדים, וירידה ביכולת הלמידה.  גב' ירדנה מיכאל-וייסלר, אם חד הורית ותושבת חיפה, תיארה את אשר חוו ילדיה:

ילדיי הקטנים סבלו מחרדה נוראית, שאם אני אציין מה זה חרדה נוראית זה כל אזעקה שהייתה, כל טיל שנפל, של משהו קטן שאפילו סתם משאית שעברה ברחוב והשמיעה מן קול כזה של קפיצה...זה נשמע כמו פיצוץ...הם התחילו לצעוק ולצרוח...ומעבר לזה גם הם התחילו להטיל את השתן שלהם בבגדים...ולא לאכול, לא לשתות. ירידה דרסטית במשקל של כולם.

ii. נזקי רכוש
טילי החיזבאללה הסבו נזק רב למבנים פרטיים, בתי עסק, כלי רכב, שטחים חקלאיים, ועוד. מר שאול פלדמן, תושב נשר שביתו ספג פגיעה ישירה של טיל חיזבאללה, תיאר בעדותו את הפגיעה:

...התברר לי לאחר שראיתי את התוצאות של הטיל שפגע בתקרה של השכן שמעלי, עבר דרך הסלון שלי...תוך שחצה קורות בטון של 20 ס"מ, שגם פגיעה ישירה של אותם הטילים בממ"ד זה לא מרחב מוגן.

נציגי מס רכוש היו מהירים בהגעתם לכל פגיעה, כדי לצלם, ולאסוף ממצאים ראשוניים.  תושבים שביתם נפגע נזקקו בראש ובראשונה לדיור חלופי ובנוסף לפיצוי בעבור אובדן הרכוש.  מתוך עדותה של גב' נבילה חורי, תושבת חיפה שדירתה נפגעה ישירות מטיל חיזבאללה: 

קודם כל אין בית לא קיים יותר הוא נהרס כליל ולא הצלחנו להוציא מתוכו כלום רק את עצמנו. הבית שייך לעמידר והם הבטיחו לבנות בית במקומו...עכשיו אנו גרים בשכירות, מס רכוש משלם את שכר הדירה ועמידר הבטיחה לבנות את הבית מחדש כפי שהיה.
 

נפגעים אחרים דיווחו כי נתבקשו על-ידי נציגי הרשויות לחתום על מסמכי תכולה ותצהירים, שבהם לרוב ויתרו על זכויות וזאת כאשר עדיין היו נתונים להשפעת הלם הפגיעה.
  

iii. תעסוקה
במהלך הלחימה ספג המשק האזרחי מכה קשה כאשר יותר מ-110,000 עובדים נעדרו ממקום עבודתם עקב מצב הלחימה.
  עמותת קו לעובד דיווחה, כי בשבועיים הראשונים של המלחמה התקבלו פניות טלפוניות רבות בהן הביעו עובדים את חששם ביחס להפסד ימי עבודה והעדר תשלום שכר.
  מר פלדמן סיפר בעדותו על אי הוודאות והבלבול ששרר בעקבות ההצהרות הסותרות בנוגע לפתיחה וסגירת מקומות העבודה: 

חלק מאיתנו הלכו לעבודה באותם ימים כי לא ידענו אם נקבל משכורת... באותם הימים ששמענו את הדיונים הפומביים בין שרי הממשלה לבין נציגי ופקידי האוצר, שדנים האם לעיר חיפה וסביבותיה מגיע...פיצויים עתידיים.
  

בנוסף, עובדי החקלאות הזרים שמועסקים במושבים ובקיבוצים בצפון מצאו עצמם במצוקה גדולה עקב מצב הלחימה. יש לציין כי באזור הצפון ענף הפרי הוא הגידול המרכזי והמלחמה פרצה בשיא עונת הקטיף, כאשר הפירות הבשילו על העצים. על-פי נתוני עמותת קו לעובד:

חלק מהעובדים בחרו להישאר בצפון לאחר שהמעסיקים שכנעו אותם כי מדובר במתיחות זמנית ושהשגרה תחזור תוך מספר ימים. על חלק ניכר מהעובדים שנותרו בצפון הופעלו לחצים לצאת לעבודה כרגיל (או עד נפילות הטילים הראשונות בכל יום). בחלק מהמקרים השמיעו מעסיקים איום מפורש כי עובד שלא ייצא לעבודה יוחזר לתאילנד. מעסיקים רבים בחרו שלא ליידע את העובדים על כך שגם ישיבה במקלט תזכה אותם בשכר. לעובדים הוצג מצג שקרי לפיו חובתם לצאת לעבודה ולא, יוותרו ללא שכר.

בדיעבד, ההסתדרות החדשה הגיעה להסכם פיצויים עם הממשלה ולשכת התיאום של הארגונים הכלכליים, שלפיו מעסיקים במגזרים אותם מכסה ההסכם ישלמו את משכורות חודשי יולי ואוגוסט לעובדים שנעדרו בשל המלחמה והממשלה תשלם פיצויים למעסיקים.
  החקיקה להסדרת פיצויים לעסקים בצפון קבעה שתשלום הפיצויים עבור הנזקים העקיפים והישירים לעסק מותנה בתשלום שכר לעובד למרות העדרו.

3. אוכלוסיות חשופות במיוחד
על-פי נתוני הלשכה המרכזית לסטטיסטיקה כ-2,032,000 תושבים מתגוררים במחוזות חיפה והצפון, קרי כ-30% מכלל אוכלוסיית מדינת ישראל נחשפו באופן ישיר ויומי ללחימה בצפון.  אוכלוסיית הצפון כוללת כ- 1,217,000 יהודים (כ-60%) וכ-815,000 (כ-40%) ערבים. נשים מהוות כ-1,022,800 (כ-55%) מאוכלוסיית חיפה והצפון, כ-85,500 (כ-4%) תושבי הצפון הינם קשישים מעל לגיל 75, בעוד שכ-600,000 (כ-35%) מהתושבים הינם ילדים מתחת לגיל 16.

העדויות שנאספו במסגרת פרויקט 'כוכב הצפון' מצביעות על כך כי מספר קבוצות אוכלוסייה היו חשופות יותר מאחרות לפגיעות במהלך הלחימה. קבוצות אלו כוללות את תושבי הישובים הערביים שבהכללה היו מחוסרי מיגון ציבורי לחלוטין, משפחות מעוטות יכולת אשר לא יכלו לפנות את עצמן ובמקרים רבים אף לא יכלו לספק את צרכי הקיום הבסיסי שלהן, קשישים, ילדים, נשים, עולים חדשים ובעלי מוגבלויות אשר נתקלו בקשיי ניידות, קיום בסיסי, ועוד.

i. ערבים
כ- 815,000 מכלל אזרחי חיפה והצפון הינם ערבים. מרבית האזרחים הערבים בצפון מתגוררים בישובים ערביים, אך גם בישובים כגון חיפה ועכו ניתן למצוא שכונות בהן רוב התושבים ערבים. הפער במוכנות הקהילתית למצב החירום, במיגון, ובתפקוד שרותי ההצלה בין הישובים היהודים והערביים עצום, וכך גם כשמדובר בשכונות הערביות והיהודיות בישובים מעורבים. בכל הישובים הערביים יש מחסור במקלטים וברובם אין מערכות צופרים ואזעקות.

הבלבול וחוסר האונים בקרב אזרחי המדינה הערבים שנחשפו לסכנת טילי החיזבאללה קיבלו תהודה בעדויות רבות, כגון זו של גב' נבילה אספניולי, מנהלת מרכז 'אלטפולה' ותושבת נצרת, אשר התלוננה על החסך הבסיסי בהדרכה ובמידע לשעת חירום, ובמיוחד על המחסור החמור בכוח אדם מקצועי ערבי בעל הכשרה וניסיון בטיפול בנפגעי טראומה נפשית.
  צורך זה נתמך גם בעדותה של גב' חורי מחיפה שנאלצה להמתין כ-3 חודשים בטרם נמצא פסיכיאטר דובר ערבית עבור הטיפול בהוריה הזקנים.
 
ככלל, נהלי חירום בערבית אינם מוטמעים בקהילות הערביות בשגרה. על-כן, כשהגיעה עת החירום, מצאו עצמם האזרחים הערבים חסרי אונים וללא מידע זמין בערבית המסביר את נהלי החירום.  פיקוד העורף תירגם חוברת הנחיות לחירום בערבית רק כשבועיים לאחר פרוץ המלחמה וגם ההנחיות שחולקו לא התאימו לצרכי האוכלוסייה, שכן ברוב הישובים כלל לא נמצאים מקלטים או מרחבים מוגנים מתאימים.  כמו-כן, בישובים ערבים רבים הרחובות ללא שם והבנייה צפופה, עובדות שמקשות על עבודתם של כוחות החילוץ בשעת הצורך.  הבלבול בקהילות הערביות שרר גם ביחסים שבין הרשויות וכוחות החילוץ והביטחון של המדינה, ולראיה עדותו של מר מאמון סטיטי, האחראי על ההכנות לשעת חירום בעיריית נצרת, אשר סיפר כי בישיבת חירום בעירייה לאחר נפילת הטיל הראשון טען נציג פיקוד העורף, שהשתתף בישיבה, כי "העיר לא בסכנה."
  

לבסוף, עבור חלק מהאוכלוסייה הערבית המבוגרת, הקריאה לפינוי העלתה זיכרונות מהעבר, כפי שעולה, לדוגמא, מעדותו של מר שקור אשר הסביר מדוע לא עזב את חיפה לאילת למשך המלחמה ביחד עם שאר בני משפחתו: 

אני עמדתי פעם אחת לעזוב בית, כשיצאתי מבירעם [בשנת 1948], היום אני אצא מהבית מאיפה אני יודע שהשלטון יביא איזה עולה חדש. אפילו אני אמות בבית, בן אדם אם ימות, ימות בכבוד ויחיה בכבוד.

ii. קשישים
כ-85,500 מכלל תושבי חיפה והצפון הינם קשישים מעל לגיל 75 (כ-4% מאוכלוסיית הצפון).  אוכלוסייה זו נתקלה בקשיי ניידות, מחסור בתרופות והזנחה מצד מערכות רווחה שונות.  מר שקור, גמלאי תושב העיר חיפה, דיווח בעדותו כי המקלט הפתוח הכי קרוב לביתו היה במרחק של כ-150 מטר ושהגישה אליו הייתה מאוד קשה מבחינת המרחק שהיה עליו לעבור במהירות בהישמע האזעקה.
  עוד הוסיף מר שקור, כי לא הייתה במקלט אלונקה או כל ציוד עזרה ראשונה, שהשירותים היו סגורים ומלוכלכים ובנוסף, כי לא סיפקו להם כל ארוחה חמה משך שהותם במקלט.
  מר שקור אף סיפר כי מועדון הקשישים נסגר למשך המלחמה ושרק ארבעה ימים לפני גמר המלחמה קיבלו אישור להוציא לחופשה בירושלים 24 זוגות מתוך 60 הזוגות חברי המועדון.
  

מר אברהם רויזנר, תושב קריית שמונה, עיוור ובן 82, מצא עצמו בפרוץ הלחימה בגפו, היות ואשתו הייתה מאושפזת בבית חולים באותו הזמן עקב בעיות רפואיות.
 בעדותו תיאר מר רויזנר את מצוקתו בזמן המלחמה:
אני התקשרתי לעובדת סוציאלית...כדי היא לעזור לי...להתקשר לקרן שואה, אני הייתי בגטו ומבקש לעזור לי. היא אמרה "אין לי זמן, אני נותן לך טלפון תתקשר". אני לא יכול להתקשר, אבל יש אישה עזרה לי להתקשר לקרן שואה. הם עוזרים לנו מאד מאד. הם שלחנו אותנו לבית אבות בפתח תקווה. שם אנחנו היו עד סוף המלחמה.

iii. ילדים
כ-600,000 מתושבי הצפון הינם ילדים מתחת לגיל 16 (כ-35% מאוכלוסיית הצפון).  הלחימה התנהלה במהלך חופשת הקיץ ועל כן היו הילדים ברשות הוריהם או בקייטנות, ולא בבתי הספר והגנים. בנוסף, עם פרוץ הלחימה נתקבלה הוראה ממשרד החינוך להפסיק את כל פעילויות הקיץ בצפון.  מצד אחד הדבר אפשר לילדים להישאר עם בני משפחתם בתקופה הקשה, אך מצד שני, כיוון שבתי הספר היו סגורים, לא יכלו אותן משפחות נזקקות להיעזר במערכות התמיכה הרפואיות של מוסדות החינוך. 

בישובים מסוימים התארגנו קייטנות מיוחדות בהפעלת מתנדבים, תנועות הנוער, ולעיתים הרשויות, ובנוסף צוותים עברו בחלק מהמקלטים בניסיון להפעיל את הילדים. תנועת 'השומר הצעיר' בשיתוף הסוכנות היהודית, לדוגמא, ארגנה קייטנות בסבבים של שבוע לכ-11 אלף חניכים מאזור הצפון.

עם זאת, עיקר הפגיעה בילדים הייתה נפשית ומרבית העדויות דיווחו על הצורך בטיפול פסיכולוגי לנפגעי טראומה. מחקר שנעשה לאחר המלחמה העלה כי 18% מהילדים היהודים ו-54%  מהילדים הערבים סובלים מתגובות פוסט טראומטיות.
  מר טלוזה, תושב נצרת ששכל שניים מילדיו כאשר טיל חיזבאללה פגע ביישובו, העיד כי ילדיו שנותרו בחיים לא ישנים בלילות ושחלק מהבנים סובלים מבעיות של עצבנות ואלימות: "הילד מנסה להוכיח לשאר הילדים שלא קרה לו כלום ושהוא עדיין חזק."
  
iv. נשים
נשים מהוות כ-1,022,800 (כ-55%) מאוכלוסיית חיפה והצפון, מתוכן כ-750,00 מעל לגיל 15. על-פי נתוני המוסד לביטוח לאומי נשים מהוות 58% ממקבלי קצבת זקנה, 65% ממקבלי הבטחת הכנסה ו-71% ממקבלי גמלת סיעוד.
 
המלחמה הקצינה חלוקות מגדריות מסורתיות: נשים היו שקועות בטיפול ובדאגה לילדיהן ולקרובים אחרים ועיקר חרדתן נקשרה במצבם של הסובבים אותן.  ארגון אשה לאשה, תיאר בדוח מיוחד שנערך בתום המלחמה את חלק מהקשיים בהם נתקלו נשים:

נשים מדווחות על קשיים מיוחדים המאפיינים את מצב הלחימה. אלה כוללים: החמרה במצבן הנפשי של נפגעות תקיפה מינית על רקע חוסר הוודאות הכללי, החמרה באלימות התוך-משפחתית אצל נשים שסובלות מאלימות מצד בן הזוג, והחמרה באלימות כלפי ילדים. כל הגורמים שאיתם שוחחנו הביעו דאגה לנוכח הפגיעות האפשריות בילדים ובנשים השוהים במקלטים או בבתי זרים ואינן מדווחות לנוכח מצב החירום.

תפקיד הנשים כמטפלות יחידות או עיקריות במשפחתן ובסביבתן מנע מרבות מהן לצאת לעבוד. היו נשים שלא קיבלו שכר על ימי העבודה שהחסירו והיו נשים שפוטרו או התפטרו בשל כך.  כמו-כן, עבור הרבה נשים דורשות עבודה נעצר תהליך חיפוש העבודה לחלוטין.

גב' סמדר לוגסי, אם חד הורית לילד בן 4 ותושבת קריית שמונה, תיארה בעדותה את שעברה בתקופה המלחמה: 

הייתי בבית שלי בחדר הביטחון כשהמקלט השכונתי לא היה פתוח...אף גורם לא התקשר ולא שאל אם אני צריכה משהו או איך אני מסתדרת למרות שהתקשרתי מספר פעמים...והשארתי שם את המספר פלאפון שלי ואת הכתובת שלי אף אחד לא טרח להגיע או לבדוק אם צריך משהו אם הכל בסדר.

v. עולים חדשים
קהילות העולים החדשים נתקלו בקשיים ייחודיים בנוסף לקשיים הבסיסיים הכרוכים במצב המלחמה. העולים דוברי הרוסית והאמהרית, לדוגמא, נאלצו להתמודד עם המציאות הקשה אשר עליה דווח בציבור בעיקר בעברית. מוקדי העזרה הטלפונים שהופעלו על-ידי הרשויות והצבא לא ענו על צרכי האוכלסיה שאינה דוברת עברית. גב' ריקי טגבה, מנהלת ארגון "היווט" ליוצאי אתיופיה, תיארה בעדותה את מצוקת אחת המשפחות האתיופיות שבטיפולה בחיפה:

 הם גרים בשכונת מצוקה שאין בה מקלטים, וכדי להגיע למקלט הם היו צריכים בעצם ללכת 5 דקות, ובין ההתרעה לנפילה זה עניין של דקה או שתי דקות, והם לא מספיקים להגיע, אז הם מעדיפים להישאר בתוך הבתים, או בחדר מדרגות, שגם הוא חשוף לפגיעות...

...בעצם לא דאגו לבדוק שהם באמת הבינו את ההוראות, כי אותן משפחות, אני הגעתי אליהן...ואמרתי להם שבעצם חדר מדרגות זה לא מקום מוגן, ושהם צריכים לחפש מרחב אחר, וכמובן חיפשתי איתם. זה ברמה האינפורמטיבית, שצריך לבדוק שמדברים בשפה אמהרית, שזה הגיע אליהם, ושהם מבינים את כל ההוראות. זה חסר.

בנוסף, שירותים בסיסיים כמו חלוקת מזון ותרופות לא הגיעו לקהילות אלו שבחיפה. כמו-כן, עצם קיומה של טראומה נפשית והתמודדות עימה הייתה זרה לרבים מהעולים, כפי שתיארה גב' טגבה:

אחרי המלחמה אנחנו נתקלנו בכמה בעיות של טראומה שלא טופלו...מדובר במשפחות שהם אפילו לא יודעים בעצם שהילדים עברו טראומה, ותוך כדי זה שהבנו, ולקחנו עדויות, מהסימנים אנחנו הבנו שמדובר בטראומה והיינו צריכים להסביר למשפחות מה זאת טראומה ומה צריך לעשות. כמו למשל ילדים גדולים, בני 11-12, שהשתינו במיטה והם לא ידעו איך לתרגם את זה ומה לעשות עם זה.
  

בהקשר זה התריעה גב' טגבה על מחסור חמור בכוח אדם מקצועי שמבין את התרבות ואת השפה האמהרית וזמין לנפגעים.

גם בקריית שמונה נצטברו תלונות רבות בקרב העולים החדשים דוברי הרוסית שלא היו מורגלים בנהלי החירום.  לדוגמא, עדותו של מר רויזנר, קשיש עיוור ויוצא חבר העמים: 

אני הייתי פה בקריית שמונה 15 ימים בלי אוכל חם, בלי תה, בלי קפה. אני התקשרתי למטה 106, וביקשתי עזרה. אנשים ותיקים, אני לא יודע איך אני צריך להגיד, ותיקים, הם לא רצו לדבר איתי. "אתה מדבר רוסית? בסדר. יש פה תמרה, להגיד מה אתה רוצה". אני יום פעמיים התקשר לתמרה, היא אמרה שבסדר, אני ממלא טופס, יהיה עזרה...אני התקשר לבית קשיש, שם היו אנשים, עובדות סוציאליים, הם אמרו "בסדר, יהיה עזרה". אבל עזרה אני לא קיבלתי.
 

בחצור הגלילית אוכלוסיית יוצאי חבר העמים מהווה כ-10% מכלל 10,000 התושבים. גב' טטיאנה וישנבסקי, תושבת חצור, סיפרה על המחסור במידע ברוסית בתחילת הלחימה: 

בשני העיתונים של יום שישי יש דף ברוסית שאנחנו...מכינים ברוסית את ההודעות לאנשים, ומידע לאנשים. עיתונים לא יצאו. אז שום מידע, שום הודעה, שום כלום.
  

עוד תיארה גב' וישנבסקי על אפליה כנגד העולים החדשים בחלוקת האספקה, כאשר היא ביקשה לקבל מחלוקת מוצרי החלב ונענתה כי: "זה לא לרוסים."

vi. בעלי מוגבלויות
אזרחים בעלי מוגבלויות נתקלו בקשיים רבים ביותר במהלך המלחמה. הקשיים התאפיינו בעיקר בחוסר הנגישות למרחבים מוגנים ובעיות ניידות שונות.  מעבר לקשיי הניידות, נוצר אצל בעלי המוגבלויות עומס נפשי גדול, היות ומרבית שרותי התמיכה הציבוריים להם נזקקו נסגרו או הופעלו בתדירות לא סדירה. 

מר תומר שיינפלד, רכז צפון של מטה מאבק הנכים, סיפר בעדותו כי עם תחילת המלחמה התקבלו פניות של בעלי מוגבלויות שהתלוננו על מחסור במזון ותרופות ועל תחושות חרדה.
  מר שיינפלד העיד כי פעמים רבות נסע בעצמו למקומות שונים ברחבי הצפון כדי להביא אוכל, לספק תרופות ולפנות אנשים.
  היות ובמקרים רבים קופות החולים המקומיות היו סגורות, נאלץ מר שיינפלד ליצור קשר עם רופאים ממרכז הארץ כדי לקבל שם את התרופות ואז לחלק אותן באופן אישי לנזקקים בצפון.
  עוד ציין מר שיינפלד שהרבה מהמקלטים אינם נגישים לנכים:

ברוב המקרים גם המקלט לא נגיש, או יש לו מדרגות, או המקלט הוא רבע שעה ממנו, עד שהוא יתגלגל לשם הקטיושה כבר מזמן חלפה. אבל הבעיה הלא פחות חמורה של נכי הנפש, שנמצאים בחרדות ואין להם, ברגע שכל המערך התומך שלהם מסביב גם קורס, אז אין להם למי לפנות. אז הוא יושב לבד בבית, ו[מצבו] גרוע לא פחות מאשר בן אדם שיושב בכסא גלגלים.

vii. מעוטי יכולת
על-פי נתוני הלשכה המרכזית לסטטיסטיקה, במחוז צפון כ-42% ממשקי הבית מוגדרים כעניים, בעוד שבמחוז חיפה מדובר בכ-30% מכלל משקי הבית.
  32% מהמשפחות המוכרות לשירותים החברתיים הן משפחות חד הוריות ו-17.2% מהמשפחות החד הוריות מובטלות.
  רבות מהמשפחות מעוטות היכולת נותרו להתמודד עם מצב הלחימה בגפן, ללא יכולת להרוויח משכורתן, ונקלעו לקשיים רבים, כגון פיגור בתשלומי משכנתא, ארנונה ועוד.

מר נפתלי קיפניס, תושב חיפה חולה סכרת ונתמך קצבת הכנסה, תיאר בעדותו כי בזמן המלחמה נאלץ לקבל בהקפה מזון בסיסי מהמכולת השכונתית וכי לא קיבל את התרופות שלו כיוון שקופת חולים באזור מגוריו הייתה סגורה.
  עוד סיפר מר קיפניס כי למרות שהוא רשום בלשכת הסעד ויצר קשר עם מוקד 106 העירוני, לא ביקרו אותו שרותי הרווחה במהלך המלחמה.
 

גב' מיכאל-וייסלר, אם חד-הורית לארבעה ילדים ותושבת שכונת נווה-דוד בחיפה, תיארה בעדותה כי היא וילדיה נאלצו לשהות זמן רב במקלט שאמנם היה נגיש אך במצב תחזוקה גרוע.
  גב' מיכאל-וייסלר העידה כי בתה הקטנה לקתה בזיהום כתוצאה מהשהייה במקלט וכי נאלצה להתאשפז בבית חולים. בנוסף, נזקקו ילדיה לטיפול פסיכולוגי ומעקב רפואי.
  עוד העידה גב' מיכאל-וייסלר על תחושה ההזנחה מצד הרשויות:

לשכות הרווחה למיניהן התעלמו מאיתנו כל המלחמה, לא קיבלנו טלפון אחד, חוץ מעמותת מהות...שהם היחידים שלא התעלמו מאיתנו...

...המשטרה, אף אחד לא הגיע אפילו אם אנחנו חיים או מתים בכלל במקלטים, מה קורה.
 

4. התנהלות הממשלה והרשויות המקומיות בזמן המלחמה
i. הממשלה
מהעדויות שנאספו עולה כי נוכחותה של הממשלה בזמן אמת הורגשה לעיתים נדירות בלבד. הממשלה לא דאגה לספק באופן שיטתי מזון ושירותים רפואיים לאזרחים שנותרו בצפון, ולא ניסחה או הוציאה לפועל מדיניות לאומית או תוכניות מעשיות לפינוי הילדים, בעלי המוגבלויות, הקשישים והעניים. 
עם פרוץ המלחמה נסגרו מרבית משרדי הממשלה והמוסדות הממשלתיים (משרדי הפנים, הבריאות, הרווחה, סיוע משפטי של משרד המשפטים, בנקים, רשות הדואר, ביטוח לאומי וכדומה) בצפון, בדרך כלל על פי החלטת קצין הביטחון או מנהל הסניף המקומי, ללא כל פיקוח ברמה הארצית.
  להחלטה על הפסקת פעילות הרכבת והתחבורה הציבורית מצפון לחיפה הייתה משמעות עמוקה.  התחושה הכללית שנוצרה היא שהממשלה נעלמה מהצפון.
 
רבות דווח במקורות שונים על סוגיית אי-הפעלת מערך מל"ח.  מטרת מערך מל"ח היא:

[לפעול] לאספקת מוצרים ושירותים חיוניים הדרושים לקיום האוכלוסייה, למשק ולתמיכה במאמץ המלחמתי, במצבי חירום שונים.
   

הפעלת מערך מל"ח תלויה בהמלצת שר הביטחון ואישור הממשלה.
  הממשלה, מסיבות השמורות לה, לא הכריזה על הפעלת מערך מל"ח. וועדת אילון ראתה בהחלטה זו מקור ל:

כשל מערכתי בתפקוד חלק מהרשויות המקומיות בהספקת הצרכים הבסיסיים של תושבי הצפון.
  

במקום מערך מל"ח, הופעל ב-24 ליולי (כשבועיים לאחר פרוץ הלחימה) מרכז ניהול לאומי (המנ"ל), אד הוק וללא סמכויות מעוגנות בחוק.  הדיון בהפעלת מערך מל"ח חשוב, אך איננו ממצה את ניתוח הכשלים בטיפול בעורף במהלך הלחימה.
   

ii. הרשויות המקומיות
העדויות שהתקבלו מצביעות על כשלים חמורים ביותר בהתנהלות חלק מהרשויות המקומיות. במספר רשויות, בעלי תפקידים נטשו את עמדותיהם ועזבו את העיר למשך המלחמה.  בצפת, לדוגמא, נשארו רק כ-50 מתוך כ-320 עובדים.  מבין עובדי העירייה שנעלמו למשך הלחימה נמנו גם מנכ"ל העירייה ומנהלת מחלקת הרווחה.
  גם הישוב קריית טבעון סבל מנפקדות נבחריו ולראיה עדותה של דר. שני קיסר, תושבת קריית טבעון:

במהלך המלחמה ראש המועצה יצא לחו"ל כמה ימים לאחר שהמלחמה התחילה, לחופשה פרטית.
  

בנוסף, יומיים לאחר פרוץ הלחימה יצא לחו"ל גם סגן ראש המועצה ומזכיר המועצה נותר למלא את תפקידם.

מרבית העיריות הפעילו מוקדי חירום טלפוניים אך אלו סבלו לרוב ממחסור בכוח אדם וביכולת לתת מענה לנוכח עומס הפניות, בייחוד לדוברי רוסית ואמהרית. בחיפה שימש המוקד העירוני שבשגרה מענה לפניות הציבור.  בקריית שמונה הופעל חמ"ל קהילתי מרגע פרוץ המלחמה, ובו היו כעשרה מוקדי טלפון.
  בצפת, המוקד אויש בידי 8 חיילות פיקוד העורף, ואזרחים רבים התלוננו כי לא ניתן היה להשיג מענה, וכאשר נענו, לא ניתן היה לקבל מידע רלוונטי כגון שעות פתיחה של בתי מרקחת וחלוקת מזון, ו/או פתרון לבעיות ציוד ואספקה.
 

כעיקרון לא הופעלו הסדרי פינוי כלליים, וברוב המקרים נדרשו הרשויות לפעול תחת לחץ כבד ולבחור באופן שרירותי מי יפונה ומי יישאר. בקריית שמונה, לדוגמא, פנו אל ראש העירייה עובדי החירום וביקשו ש"המשפחות שלהן יהיו מסודרות."
  בצפת נערכו רשימות של זכאים לפינוי לפי נוהל "ראשון מתקשר, ראשון מקבל" – גב' מרים כהן, תושבת צפת תיארה בעדותה את ניסיונותיה להתפנות מהעיר:

...אני במלחמה התקשרתי למוקד 106, והסברתי להם שאני לבד. אני סובלת מהלב, ומלחץ דם גבוה, וביקשתי שיפנו אותי. הם אמרו לי "היום", "מחר", "אחרי שבת". "איש הקשר שלנו יהיה איתך בקשר". אבל אותי לא הוציאו מהעיר הזאת...אני ראיתי את כל האוטובוסים שיצאו מול הבית שלי... אוטובוסים מהסוכנות היהודית לכל מיני מקומות בארץ. ביקשתי מהם קחו גם אותי, אני לא יכולה להחזיק מעמד עם הלב ועם הלחץ דם הזה. "יש לנו רשימה שלנו, את לא נמצאת ברשימה.

5. התנהלות החברה האזרחית  בזמן המלחמה
ארגונים לא ממשלתיים, חברות מסחריות, ואנשי עסקים פרטיים נכנסו לחלל שנוצר בעקבות היעדרות הממשלה והרשויות המקומיות. לדברי יו"ר ארגון 'מאיר פנים–כוח לתת', מר דודי זילברשלג, מחלקות הרווחה העירוניות פונות אליו לעזרה:

מה שעובדת סוציאלית יכולה לתת היום למטופל שלה זה עצה. היא לא יכולה לתת לו סיוע. משירותי הרווחה פונים אלי למזון, לציוד, לכל דבר.

העזרה באספקת מזון לאנשים שנותרו בצפון ניתנה בעיקר על-ידי יחידים ועמותות. עמותת 'ישראל ביחד', לדוגמא, סיפקה 13,000 מנות מזון ביום.
  בצפת, לאחר תחילת הלחימה, בעלי מכולות רבים נסעו דרומה והותירו את החנויות נעולות וכתוצאה מכך היו תושבים שנותרו ללא מזון.  לדברי מר זילברשלג, תורמים פרטיים, כמו רשת שופרסל שסיפקה חבילות מזון במחירים נמוכים מאוד, הצילו אנשים רבים.
  איחוד הקהילות היהודיות יזם מבצע חירום (Israel Emergency Campaign) וציין כי הוא פינה 17,000 ילדים מקו העימות, סיפק תאורת חירום, העביר אלפים ממרכזי קליטה בצפון וסיפק תרופות, מזון, מזגנים וכו' לקשישים ולבעלי מוגבלויות שלא היו יכולים לעזוב את האזור בכוחות עצמם.
  עם זאת, תושבים ערבים ישראלים בשכונת אל-רמיה שבכרמיאל התלוננו כי עמותות ישראליות מסוימות לא הקדישו להם מספיק תשומת לב. הם הדגישו את הצורך שלהם במקלטים, תמיכה ביטחונית ומוצרי מזון.

משפחות רבות בדרום ובמרכז המדינה שאירחו פליטים מהצפון בביתן בהתנדבות, נאלצו להתמודד עם מגבלות מקום ונטל כלכלי של פרנסת אנשים נוספים במשק הבית שלהם. עמותת 'קו החסד' יצאה בקריאה לתרומות כדי לקנות אספקת שמן וקמח. העמותה דיווחה כי אינה יכולה לספק את הצרכים הבסיסיים של משפחות בירושלים המארחות פליטים מהצפון. הדובר דיווח כי משפחות ירושלמיות רבות שלהן בעצמן עד 5 בני משפחה, התמוטטו תחת נטל סיפוק הצרכים הבסיסיים של עד 10 בני משפחה או מכרים נוספים, שהגיעו מהצפון.

3. בחברה הערבית היו מספר עמותות שפעלו לטפל באוכלוסייה מייד עם התחלת המלחמה כמו מרכז 'אלטפולה' ועוד. עיקר העבודה היה בסיוע נפשי, בסיוע משפטי ובסנגור מול הרשויות והארגונים התורמים היהודיים.  עמותת 'סאוט אל-עאמל', לדוגמא, טיפלה ומטפלת ב-1,600 פניות של אזרחים ערבים, אשר הוגשו בזמן המלחמה ואחריה, בנושאי פגיעות הלם וחרדה וזכויות עובדים. עד כה הוסדרו כמחצית מתביעות העובדים לפיצויי שכר בעבור חודשי המלחמה, מרביתן בפשרה עם המעסיקים.

4. טיפול באוכלוסייה הנפגעת לאחר סיום הלחימה
עם הכרזת הפסקת האש ביום שני כ' באב, התשס"ו (14 באוגוסט 2006), לאחר 33 ימי לחימה, החלו תושבי הצפון להתמודד עם החזרה לשגרה חדשה. הלחימה של צה"ל מול החיזבאללה אמנם הסתיימה באופן רשמי, אך תושבים רבים נאלצו בשלב זה להתייצב אל מול רשויות הממשלה השונות ולהיאבק על זכויותיהם. התנערות הממשלה מטיפול בתושבי הצפון בזמן המלחמה המשיכה במתן טיפול בלתי הולם ולא מספק ביום שאחרי המלחמה. שיטת מתן הפיצויים המעוגנים בהסדרים הממלכתיים מערימה קשיים רבים על הנפגעים הזכאים לפיצוי וזאת בנוסף לעובדה שמדובר באוכלוסייה אשר בחלקה הגדול משתייכת לשכבות המוחלשות ולכן יש לה קושי רב יותר להתאושש מהפגיעה או לממש את זכויותיה לפיצוי.  נפגעים רבים שאינם שולטים ברזי הבירוקרטיה הישראלית, אינם בקיאים דיים בעברית ואינם נהנים מגב כלכלי שמאפשר התמודדות ממושכת אל מול רשויות המס וביטוח לאומי נאלצו בדיעבד לוותר הן על זכויות והן על פיצוי הוגן. 

1. פיצויים בגין פגיעה בגוף ונפש
פגיעות בגוף זכו, לרוב, לטיפול מיידי של שרותי רפואת החירום. יחד עם זאת, פצועים רבים נזקקו להשגחה וליווי מתמשך. לעיתים נתקלו נפגעים בקושי רב בהוכחת זכאותם והקושי בלט במיוחד באוכלוסיות המוחלשות אשר בהקשר זה הינן בעלות נגישות מופחתת לאמצעי התקשורת, לרשתות חברתיות ולשפה המדוברת. 

עו"ד מוסלם מעמותת 'סאות אל-עאמל', אשר עזרה לחלק מהנפגעים לממש את זכויותיהם אל מול הרשויות השונות, תיאר בעדותו את חלק מדרישות המוסד לביטוח לאומי להוכחת זכאות לפיצויים:

הבעיה החמורה ביותר שנתקלנו בה [במסגרת העמותה] הייתה הדרישות שהציב המוסד לביטוח לאומי כדי להגיש תביעות, החל ממכתב השחרור הרפואי למי שאושפז ומה צריך להופיע בו. היינו צריכים להפנות את האנשים לקופות החולים על מנת להצטייד בטפסים המתאימים לכיסוי הטיפול הרפואי. לפעמים נתקלנו בבעיה של סירוב לממן את הטיפול הרפואי/פסיכולוגי, ואפילו לכיסוי הטיפול למי שנפגעו בגופם, הפנייה לרופא אורטופד למשל או המשך טיפול. הם שלחו את האנשים להמשך טיפול על חשבונם... באזור נצרת למשל מי שהגיע לבית החולים לאחר שנפגע עקב נפילת טיל היה צריך להופיע במכתב השחרור שהוא נפגע אחרי שנפל טיל. זה היה משפט המפתח. משפט זה לא הופיע בחלק גדול ממכתבי השחרור וזה גרם לבעיה קשה בביטוח הלאומי.
 
בצד התלונות על חוסר מענה או התנהלות מסורבלת, נתקבלו גם עדויות, דוגמת זו של מר טלוזה, תושב נצרת ששכל את שני ילדיו בפגיעת טיל חיזבאללה, אשר סיפר בעדותו כי:
הגיעו נציגים מהביטוח הלאומי, וגם המנהל, ואמרו מה הן הזכויות שלנו, ואחרי שבוע שלחו 12,000 ש"ח...אחרי חודש התקשרו אלי מהבנק ואמרו שהגיע אליי סכום גדול...ניגשתי לבנק לבדוק ושם הופתעתי לגלות שהחשבון שלי זוכה ב-90,000 ש"ח. בבנק אמרו שהכסף מהביטוח לאומי.

עם זאת, בכל הנוגע לפיצוי ועזרה בנוגע לנזק הנפשי, נתקל מר טלוזה בסבך בירוקרטיה, כפי שתיאר בעדותו:

עד כה לא קיבלתי שום פיצוי על הנזק הנפשי, להפך, היה כשל בעניין הדאגה לילדים. הם הגיעו בשבוע הראשון, אחר כך אף אחד לא הגיע במשך חודש... יצרתי קשר עם לשכת הרווחה בעירייה, הם הגיעו אלינו והיו אמורים לשלוח לנו רופא פסיכיאטר לטפל בילדים ובהורים. הלכתי לביטוח הלאומי ואמרו לי שהרופא אמור להגיע אליך. אמרתי להם הוא לא הגיע עדיין, כמעט חודש ומשהו, חיכיתי עוד זמן ורק אחרי שלושה חודשים ושני שבועות, אחרי שהלכתי אליהם שוב, הוא הגיע פעמיים, ואמור היה להגיע או שישלח רכב לאסוף את הילדים אך למרבה הצער הוא לא בא ולא שלח רכב.

2. פיצויים בגין פגיעה ברכוש 
פגיעות ברכוש קיבלו, לרוב, תשומת לב מיידית מצד נציגי מס רכוש אשר הגיעו לאתר מיד לאחר הנפילה. ברם, מעבר לטיפול הראשוני נתקלו הנפגעים בבירוקרטיה וסחבת אשר מנעה מענה מהיר למי שנפגעו באופן אקוטי. בצפת, לדוגמא, פקידי מס רכוש פתחו נציגות זמנית בבניין העירייה במלחמה, אך מיד עם תום הלחימה ובטרם נסתיים הטיפול בעניין הנפגעים, נסגרה הנציגות בעיר וזאת ללא כל הודעה מוקדמת או הסבר. הנפגעים נדרשו כעת לקחת את ענייניהם לנציגויות מס רכוש אשר בטבריה ובתל-אביב.

בנוסף, נתקבלו עדויות רבות, מנפגעים מישובים שונים, על פיצוי נמוך של מס רכוש, אשר ניתן במסגרת עסקאות אותן פקידי מס רכוש עודדו את הזכאים לקבל במהירות. למעשה, לנפגעים הועמדה הברירה לקבל את תנאי הפיצוי כפי שמציע מס רכוש או לא לקבל דבר. להלן, כדוגמא, עדותו של מר דוידי, יו"ר ועד מושב מרגליות:

הנזקים שנגרמו למושב מרגליות כתוצאה מהמלחמה הזאת הם נזקים במאות אלפי שקלים...צינורות מים שנעקרו בקילומטרים ומשמשים אותנו בהשקיית המטעים. נזקים נגרמו...לבתי העם, למבנה מגורים שנתנו להם להתקלח לחיילים...ודאגנו להם לאוכל...כל מה שיכולנו לתת לחיילים נתנו להם. הנזק היה גדול, וכשבאנו לדבר עם מס רכוש, מס רכוש אמר לנו "תשמעו חבר'ה, אנחנו נגיד לכם מה אתם מקבלים, אתם לא תגידו לנו כמה אתם רוצים"...נהרסו לנו שני כבישים מרכזיים שמובילים למטעים שלנו, שהנזק שם זה מאות אלפי שקלים. קילומטר צינור מים 6 צול...זה משהו כמו 180 אלף שקל...ותוסיף את הנזקים שבתוך הישוב שנאמדים ב-150-180 אלף שקל, הציעו לנו סך הכל 127 אלף שקל. כשאני פניתי למס רכוש ואמרתי להם "מה הסכום המגוחך הזה", אמרו לי "אתה רוצה תיקח, אתה לא רוצה אל תיקח, זה מה יש". 

אז כמובן שאם מציעים לאזרח פשוט את הכסף ואומרים לו "תשמע, הנזק שלך נגרם, אתה רוצה לקחת תיקח, אתה לא רוצה לקחת אל תיקח", האזרח הזה קשה לו להתמודד עם העניין, הוא לא יכול לפנות לבית המשפט, ובית משפט גם עובד בקצב שלו...הוא לא עובד בקצב שלנו. הדברים יכולים להימשך שנים...

עדות מטרידה במיוחד נתקבלה על-ידי מר פלדמן שדירת מגוריו בנשר ספגה פגיעה ישירה.  תכולת הבית כולתה, אך עברו שלושה שבועות בטרם התפנה השמאי להיפגש עימו ועם נציגת מס רכוש.  מר פלדמן תיאר בעדותו את הפגישה שלו עם נציגת מס רכוש והשמאי:

...הבית שלי נפגע, אז עברנו את הטיפול של מס רכוש...של סחבת מורטת עצבים ומיותרת...סחבת שהופסקה הודות לשימוש בקשרים טובים שלנו...יום אחד... הגיעה הוראה מלמעלה לשמאי שטיפל בתיק שלנו...שאנחנו במשך שלושה שבועות לא הצלחנו להשיג אותו, למרות שיש לנו את הטלפון ואת הפלאפון שלו והוא מקבל מסרים שאנחנו מחפשים אותו...משך שבועות הוא לא עונה לטלפון. יום אחד הוא קיבל את ההוראה...ואז הוא זימן אותנו בלילה אל משרדו. אז ישבנו איתו ועם נציגה של מס רכוש...נפתח דיון בין נציגת מס רכוש לבין אותו שמאי, שהוא מועסק על ידי מס רכוש, איזה קריטריון אנחנו נפעיל כאן...החזרת ערך לקדמותו...[או] פיצוי אחר, גישה אחרת, גישה יותר נדיבה שמדברת על חדש תמורת ישן...ואני רואה מול העיניים שלי את הדיון בין השמאי לבין פקידת מס רכוש, איזה קריטריון אנחנו נפעיל כאן.

במקרה של מר פלדמן הוא קיבל את ערך המוצר החדש, אך אצל נפגעים אחרים נתקבל פיצוי לפי ערך המוצר לפי ערכו המוערך בעת הפגיעה.  לדוגמא, עדותו של מר עבאס, תושב מג'אר, אשר ביתו ספג אף הוא פגיעה ישירה של טיל חיזבאללה:

...בא השמאי שאחראי על נזק פנימי והגענו להסכמה איתו. הבטיח שתוך כמה ימים יעבירו את הכסף לבנק – יותר מחודש עבר. אני מתקשר כל כמה ימים, אחרי כמה זמן אומרים לי חסר נייר ממס רכוש נצרת, אז אני ביקשתי את מס רכוש טבריה, בסוף הסכימו. אח"כ אמרו לי אנחנו צריכים עוד נייר שיוכיח שהבית שלי...אחרי חודש וחצי שלא העבירו את הפיצוי של התכולה יצאו בתירוץ שהיינו צריכים לבקש את הפירוט...פשוט התעללות, אמרתי זה השמאי שלכם אתם שלחתם ועכשיו אחרי חודשיים מבקשים פירוט, למה לא ביקשתם...בקיצור, עד שהעבירו בפעם ראשונה 3 חודשים מהמקרה. מהסכום הכולל שחתמנו לגבי התכולה קיזזו בטענה שחלק מהרכוש מס רכוש לא מפצה עליו...יש לך טלוויזיה שנהרסה, לא יכולים לתת לך בשווי של טלוויזיה כי...מחשבים התיישנות. לא מחשבים דברים חדשים, לא מפצים בארון חדש, אלא בשווי של ארון בגיל הארון שהיה. לקחו את כל החפצים שנפגעו, חישבו עלות שלהם והורידו התיישנות. כל דבר ירד מהערך שלו.

בנוסף לפיצוי בגין תכולת הבית שנהרסה, נאלץ מר עבאס לשאת ולתת עם פקידי המס בנוגע לפיצוי לנזק שנגרם למבנה:

מהנדס של מס רכוש בא בתקופת האבל והעריך את הנזק...פניתי למס רכוש ואמרתי לו שהדוח [של המהנדס] לא מקובל עלי, מינימלי, ולא עונה על הפגיעה...אמר לי, תביא מהנדס שלך שיכין חוות דעת נגדית ואחרי זה נשב ונדבר. הבאתי מהנדס שמאי מבנים, הדוח שלו היה ממש שונה...מתייחס לכשל בתקרה בשל נפילת הטיל על קורה מרכזית של הבית....אחרי ששלחתי חוות דעת שלי של השמאי, בא פקיד ממס רכוש עם מהנדס שלו, והתחילו במשא ומתן. בסוף הציעו לי סכום שלדעתם היה נדיב מאוד בתנאי שאנחנו נחתם ונקבל אותו. כל הזמן טענו שאפשר לחתוך מפה ומשם ולתקן. התמקחות כזאת זולה. אמרו לי זה המקסימום שאנחנו יכולים לתת ותדע לך שהיינו נדיבים בהתחשבות למקרה הטרגי. אתה יכול עכשיו לפנות לוועדת ערעורים ולבית משפט אבל תדע לך שאתה תפסיד ותחזור לסכם הראשוני לפני הפגישה הזאת. 

בספטמבר הגשתי תביעה, עד עכשיו לא קיבלנו תשובה מוועדת ערעורים. הבית עומד כמו שהוא, המשפחה עדין שוכרת. עד עכשיו לא קיבלנו החזר של שכר דירה. מחכים, לא יודע מה יקרה.

עדות נוספת על אי הסדרים בהתנהלות מס רכוש נתקבלה מגב' חורי, תושבת חיפה שביתה ספג פגיעה ישירה, אשר סיפרה כי חברת עמידר שיכנו אותם בדיור חלופי וכעת הם בונים לה דירה חדשה, אך עליה לחדש את חוזה השכירות הזמני כל 6 חודשים והיא מקבלת פיצוי בגין תשלום דמי השכירות ממס רכוש.
  עם זאת, גב' חורי קבלה בעדותה על התנהלות פקידי מס רכוש:

[מס רכוש] בקשו רשימה לגבי הרכוש שהיה לנו בתוך הבית, אך לא מוכנים לפצות אותנו למרות שהשמאי שלהם אמר שהבית נהרס כליל וקשה להוכיח מה היה לנו בבית...קבלות, חשבוניות, תמונות, אני לא יודעת הרי הכול נקבר תחת הבית. 

סיפורה של גב' חורי דומה לזה של גב' ביטון, תושבת קריית שמונה שדירתה ספגה פגיעה ישירה בזמן שבני הבית מצאו מפלט בתל-אביב. כל תכולת הדירה של משפחת ביטון נהרסה, אך מס רכוש סירב לממן למשפחה מגורים במלון בכפר גלעדי לאחר שהחלה הפסקת האש. בהצעת מס רכוש עברה גב' יעל ביטון, עם בעלה ושלושת ילדיה, להתגורר אצל הוריה ללא כל פיצוי שכר דירה.
  התסכול של גב' ביטון מהתנהלות פקידי מס הרכוש בא לידי ביטוי בעדותה להלן:

...אין לי שום קשר עם מס רכוש, אני לא יודעת איך להשיג אותם. אני לא יודעת איך להגיע אליהם. בכל פעם שדיברתי איתם קיבלתי תשובות שלא ענו לי על שום שאלה. גם כשהצלחתי כבר להגיע אליהם אז ישבתי מולם כמו אדיוטית כי כל הזמן היו להם טלפונים והם דיברו בטלפון. כשניסיתי להשאיר הודעה במזכירה של השמאי או של האחראי זה היה בלתי אפשרי, כי כל המענה הקולי כבר תפוס, כי בטח לפני הרבה עוד ניסו…אני מבחינתי הגעתי למסקנה שאני לא יכולה יותר איתם. אני כבר לא יודעת איך להגיע איתם לשום הסדר. הם כמובן לא מתקשרים אלי. 

3. פיצויים בגין פגיעה בתעסוקה
איגוד לשכות המסחר דיווח כי עסקים בצפון איבדו הכנסות בהיקף של 1.4 מיליארד דולר.
  משרד החקלאות העריך כי הנזק לחקלאות בצפון היווה מכה קשה ל-150 קהילות חקלאיות.
  לפי מקורות בתקשורת, 40,000 עסקים קטנים ובינוניים בשירותים ובמסחר בצפון עמדו ריקים מאדם בזמן המלחמה ונציגי המגזר טענו כי אלפי עסקים התמוטטו. בתי הארחה וצימרים נותרו שוממים ולדברי מר חיים הלוי, בעל צימר ממושב רמות נפתלי, כיוון שמחזור ההכנסות של חודשים יולי אוגוסט מהווה כ-70% מההכנסה השנתית שלהם, התיירות בצפון, למעשה, התמוטטה לגמרי.
 
קיימים חוקים והסכמים המעגנים את זכויות תושבי הצפון לפיצוי על הפגיעה בהם, אולם קיים פער גדול בין התחייבות הממשלה לפיצוי ובין המימוש. הליקויים בפיצוי התושבים נובעים מחוסר היערכות של הגורמים הממשלתיים המטפלים בקביעת הזכאות לפיצוי וכיוון שמדובר באוכלוסייה שהנה ברובה מוחלשת, היא מתקשה לעמוד על זכויותיה ולמצותן. 

בנוסף, קיים חשש לאי העברת הפיצויים מהמעסיקים לעובדים במיוחד במקרה של עובדים מוחלשים כגון מהגרי עבודה ודוברי שפות זרות. כך לדוגמא, תלונתה של עובדת מחיפה, שנתקבלה בעמותת קו לעובד, אשר נעדרה מעבודתה כמלצרית בתקופת המלחמה – העובדת הונחתה על ידי בעלי העסק לחתום על טופס ההצהרה שיש להגיש לצורך קבלת פיצוי מהמדינה, אך למרות החתימה קיבלה העובדת שכר רק עבור הימים שהספיקה לעבוד בחודש יולי, לפני פרוץ המלחמה.
  דוגמא נוספת לחוסר הסדרים בפיצויים תוארה על-ידי עו"ד מוסלם מעמותת 'סאות אל-עאמל':
טפלנו בבעיות רבות של פועלים, בין אם פועלים שהגיעו למקומות העבודה שלהם או כאלה שלא בגלל המלחמה, ואין להם מאיפה לקבל פיצויים. חלק גדול מהתביעות נובע מסירוב המעסיק לשלם לפועלים אלו. באחד המקרים החתים המעסיק 22 פועלים על הצהרה שלא הגיעו לעבודה ואחר כך הכריח אותם לחתום על הצהרה הפוכה.

5. סיכום הכשלים בזמן הלחימה ולאחריה
1. מיגון, פינוי ומידע
סיכום העדויות שנאספו במסגרת פרויקט 'כוכב הצפון' מצביע על הזנחה חמורה של אמצעי המיגון הקיימים, העדר כל אמצעי מיגון ציבוריים בשכונות ובערים מסוימות, על הסדרי פינוי נקודתיים לא מספקים ולא עקביים ועל כשל בסיסי בהעברת מידע חיוני לאזרח.

i. מיגון
המדינה לא סיפקה לכל אזרחי הצפון אמצעי מיגון מתאימים. בדיקת נושא המיגון מצאה מגוון בעיות של תשתית, תחזוקה ותפעול. קהילות רבות סבלו ממחסור במקלטים, כאשר במרבית הרשויות הערביות אין בכלל מקלטים. המיגון הקיים מתוחזק ברמה ירודה ביותר ובאופן שלא עונה על צרכי האזרח במרחב מוגן. מקלטים רבים לא היו מוכנים לשעת החירום, חלקם בגלל הזנחה מתמשכת וחלקם כיוון ששימשו לצרכים אחרים כגון מועדונים, בתי תפילה ומחסנים. רשויות חסרו מפות מקלטים, רשימות אנשי קשר מעודכנות, ולעיתים לא נמצא בעל המפתח למקלט וחלק מהמקלטים נשארו נעולים במהלך המלחמה. מכלול הבעיות בתוך המקלטים כללו נושאי אוורור, מים וביוב ונגישות לזקנים ונכים. בנוסף, אספקת המזון והתרופות לשוהי המקלטים הציבוריים והפרטיים-משותפים כאחד, לא הייתה סדירה ולעיתים לא הגיעה ליעדה כלל.
המקלטים הפרטיים, שמהווים יותר מ-50% מהמרחבים המוגנים, נמצאים באחריות ראשונית לתחזוקה שוטפת של בעל הנכס הפרטי בו קיים המקלט. מקלטים אלו נתונים לביקורת הרשות המקומית בה נמצא הנכס, מתוקף חוק התגוננות אזרחית, התשי"א - 1951.
  עדויות על מצב המקלטים במהלך המלחמה מצביעות על כך כי במקרים רבים לא תוחזקו המקלטים הפרטיים כראוי ויוצא מכך, כי הרשות לא מילאה את אחריותה לוודא כי המקלטים מתוחזקים בהתאם לחוק ההתגוננות האזרחית. למעשה, נותרו המקלטים הפרטיים ללא בקרה ממלכתית וזאת למרות שגם הריבון וגם האזרח סומכים על המקלט הפרטי כמענה הגנה. חוסר הבקרה בא לידי ביטוי גם בהתנערות הרשויות מאחריות למקלטים אלו גם במהלך המלחמה ולראיה סירוב פקידי עיריית צפת לדאוג לצרכי יושבי אותם מקלטים פרטיים בעירם. המלכוד שנוצר סביב סוגיה זו דורש התייחסות, שכן כאשר הרשויות השונות פוטרות עצמן מאחריות למקלט הפרטי, הן למעשה מצהירות שמבחינתן לא קיים מקלט ועל-כן נוצרת אחריות מחודשת על הרשות לספק מענה מיגון לאזרח עצמו. 

ii. פינוי
המדינה לא סיפקה לאזרחי הצפון פתרונות פינוי אחידים ומתאימים. לנוכח מצב המיגון ביקשו תושבים רבים להתפנות מאזור הסכנה. ברם, הסדרי הפינוי לא היו עקביים וברובם היו נקודתיים, לפרק זמן מוגבל ביותר וחייבו חלוקה בין תושבים שנאלצו להישאר בחזית לאלה המפונים לאחור.  בעלי יכולת כלכלית דאגו לעצמם באופן פרטני ובקבוצות וכך נותרו מאחור השכבות המוחלשות. רבים מהתושבים שנשארו מאחור פיתחו ציפיות לפינוי לנוכח פקידי עירייה אשר עזבו את העיר, משפחות שפינו עצמן ומצב אמצעי המיגון. ציפיית השווא שהממשלה תדאג לפינוי, מוגבל או מלא, אינה עומדת אפילו ביכולת המדינה, כפי שטען אלוף פקע"ר כי "מערך מל"ח בנוי לפינוי מוגבל של כ-25,000 תושבים בלבד."

iii. מידע
המדינה לא סיפקה לכל אזרחי הצפון מידע חיוני לנוכח מצב החירום. המידע הדרוש לאזרח בשעת החירום היה לרוב לא זמין - לא בתוכן ולא בשפה המתאימה. אזרחים רבים שביקשו לקבל עזרה לא ידעו כלל איך לבקש אותה, מהן זכויותיהם ואל מי עליהם לפנות. ראש הממשלה בעצמו פנה בנאום לאומה רק לאחר שעברו חמישה ימים מפרוץ הלחימה. במהלך עשרת הימים הראשונים של המלחמה, ראשי הצבא, השרים והרשויות המקומיות העבירו מסרים סותרים לאוכלוסייה האזרחית לגבי נהלי החירום, שגרת העבודה ומידת הסכנה הקיימת. 
מוקדי הטלפון העירוני לא עמדו בעומס הפניות והתקשו לספק מענה בזמן אמת.  נהלי החירום, כמו גם עדכונים שוטפים, לא היו ברורים ולא היו זמינים, במיוחד לאוכלוסייה שהייתה זקוקה להם יותר מכל: האזרחים הערבים (אשר היוו 45% מהנפגעים), הקשישים והעולים החדשים, אשר להם עת החירום הייתה זרה ומבלבלת במיוחד.
2. מערך מל"ח
סוגיית אי הפעלת מערך מל"ח ספגה ביקורת רבה מצד הוועדות השונות.  אי הפעלת מערך מל"ח גרם לכך שהרשויות המקומיות נאלצו לתת מענה לצרכי האוכלוסייה בתנאים קשים ביותר. רשויות רבות, שבשגרה מתקשות לתת מענה לשכבות נזקקות, מצאו עצמן מתמודדות בעת חירום עם קהילות שצרכיהן גדלו, מבלי שתתבצע הגדלה הולמת של משאביהן.

דיון מקיף בסוגיית מערך מל"ח ניתן למצוא בדוח וועדת אילון, אשר בנוסף טענה לכשל בקבלת ההחלטות של הממשלה: 

קשה למצוא היגיון בהחלטה שמערך מל"ח, הגוף אשר מבצע בשגרה תרגילים להשגת המיומנות הדרושה לפעולה בעת חירום, לא הופעל ברגע האמת ולא מילא את ייעודו. לאי הפעלת מערך מל"ח לא ניתן תחליף הולם בדמות המנ"ל...אי הפעלת מערך מל"ח יצרה ריק וחוסר ודאות בתפקוד גופי השלטון השונים ונוצר מצב שבו נעדר גוף מנחה ומתאם של כלל הגורמים במשק וחוסר באספקת שירותים קיומיים. חוסרים אלו תרמו במידה רבה להיווצרות מצוקה אמיתית, ובמקרים רבים, אף תחושה קשה של הזנחה.

כאמור, ההחלטה לא להפעיל את מערך מל"ח יתכן ופוטרת את הממשלה מלתת דין וחשבון על מערך מל"ח עצמו, שכן לא ניתן למדוד את תפקודו כלל; אך גם אם הממשלה בוחרת שלא להפעיל את מערך מל"ח, משיקוליה שלה, הדבר אינו פוטר אותה מהאחריות לענות על צרכי האזרח.

3. נפקדות הריבון והשענות על החברה האזרחית
המדינה לא עמדה לרשות כל האזרחים. בצד הצהרות לעיתונות בדבר חוסנו של העורף, לא השכילה הממשלה לממש את אחריותה הריבונית לרווחת אזרחי מדינת ישראל. במהלך המלחמה היה מעדכן דובר צה"ל את תושבי הצפון על הצורך להישאר במרחבים מוגנים והוסיף כי בשאר חלקי הארץ ימשכו החיים בשגרתם – דיווח שתרם לתחושת הניתוק וההזנחה של תושבי הצפון.

אזרחים רבים דיווחו כי בנסותם לקבל עזרה מהרשות הסיקו כי אין עם מי לדבר, פשוטו כמשמעו. מרבית משרדי הממשלה נסגרו עם תחילת הקרבות וזאת ללא הסבר או המצאת תחליף מתאים. מוקדי הטלפון העירוני לא עמדו בעומס הפניות והתקשו לספק מענה בשפות שונות. אזרחים רבים דיווחו על טרטור והפנייה חוזרת מטלפון אחד למשנהו, מכתובת אחת לאחרת.  עוד דווח על פקידי עירייה שעזבו את עירם ועל התעלמות מצרכיהם של שוהי המקלטים הפרטיים.
בנוסף, לאחר שוך הקרבות, אזרחים רבים נותרו ללא מענה לפגיעות גוף, נפש, או רכוש ונאלצו לרדוף אחר פקידי ממשל שונים בכדי לממש זכויותיהם לפיצויים ועזרה. שיטת מתן הפיצויים, המעוגנת בהסדרים הממלכתיים, מערימה קשיים רבים על האוכלוסייה שנפגעה אשר בחלקה הגדול משתייכת לשכבות המוחלשות, ולה קושי רב יותר להתאושש מהפגיעה ו/או לממש את זכויות הפיצוי.  נפגעים רבים שאינם שולטים ברזי הבירוקרטיה הישראלית, אינם בקיאים דיים בעברית ואינם נהנים מגב כלכלי שמאפשר התמודדות ממושכת אל מול רשויות המס וביטוח לאומי, נאלצו בדיעבד לוותר על זכויות ופיצוי הוגן.  תביעות רבות נותרו פתוחות ו/או ללא מענה בעת השלמת דוח זה.

ההתנערות מאחריות לטיפול בצרכי האזרחים באה לידי ביטוי עקבי וצורם במיוחד בצל וועדות החקירה השונות שהוקמו לאחר המלחמה.  מכנה משותף לביקורת העולה מחלק מהוועדות הוא הצורך במתכלל חירום לאומי האמון על הפעלת גורמי החירום.  עצם העלאת הצורך מצביעה על היעדרותה של הממשלה, כי מהי ממשלת ישראל אם לא מתכלל לאומי שכזה?

לנוכח נפקדות הריבון, נאלצה החברה האזרחית לספק פתרונות לעצמה. עמותות, ארגונים חברתיים ונדבנים פרטיים סיפקו פתרונות בזמן אמת, לעיתים תחת אש ותוך סכנת חיים. מרבית הארגונים פעלו מתוך ייעודם וחלקם התאימו עצמם על מנת לטפל בצרכים הדחופים של האזרחים בצפון. עבודתם סייעה ברמת המענה המיידי, אך לא ניתן להסתפק בה ולפטור את הריבון, נבחר העם וגובה המיסים, מאחריותו לאזרח. מעוררת תרעומת במיוחד היא העובדה שהממשלה, למעשה, סמכה על אותם ארגונים חברתיים שיעשו עבודתה במקומה. עמדת משרד ראש הממשלה הייתה כי חלוקת העבודה בין העמותות לבין הממשלה נמצאת בכיוון הנכון: העמותות יספקו מזון, יפנו את הקשישים, והמדינה תספק מימון.
  עוד דווח כי פיקוד העורף החזיק בעמדה כי אין זה מתפקידו או מתפקיד הממשלה "לפנק את האזרח" ולכן הם מתנגדים לשיכון המפונים במלונות, מחשש שיפתחו תלות.
  בנוסף, צוטט בעיתון 'הארץ' ראש מדור התנהגות אוכלוסייה בפיקוד העורף בנוגע לעמדת הפיקוד כי יש לשלוח לאנשים מזון מועט ככל האפשר: 
הם צריכים לבוא לקחת אותו...אם נביא לאנשים מזון למקלט, נגביר את מידת חוסר הישע שלהם.
 
4. אפליה
הפער במתן פתרונות בין הרשויות מצביע על חוסר אחידות מעורר דאגה. נתקבלו עדויות על רשימות זכאים שהוכנו בעיריית צפת ובקריית שמונה ועל מתנדבי חירום אשר התנו את המשך עבודתם בכך שבני משפחתם "יסודרו".
  במספר ערים נתקבלו עדויות על אפליה כנגד קבוצות עולים, אשר לא רק נדרשו להתמודד עם מצב חירום זר ולא מוכר, אלא נאלצו להדחק לשולי התור במאבק על חלוקת מזון ועזרה אחרת. כמו-כן, הועלו טענות של אפליה כתוצאה מחלוקת עזרה על-ידי ארגונים לא ממשלתיים שפעלו בסקטור היהודי ו/או בסקטורים אחרים בלבד.  בנוסף, נתקבלו עדויות אשר חשפו את חוסר האחידות הנוגע לרשויות ממשלתיות כגון מס רכוש אשר הפעיל סולם פיצוי שונה בין הנפגעים.

באופן בולט, נתקבלו ראיות לאפליה כנגד הקהילות הערביות. בכל הישובים הערביים קיים מחסור בסיסי במקלטים וברובם אין מערכות צופרים ואזעקות.
  ככלל, נהלי חירום בערבית אינם מוטמעים בקהילות הערביות בשגרה. פיקוד העורף תירגם חוברת הנחיות לחירום בערבית רק כשבועיים לאחר פרוץ המלחמה. ההנחיות שחולקו לא התאימו לצרכי האוכלוסייה שכן ברוב הישובים הערביים כלל לא נמצאים מקלטים או מרחבים מוגנים מתאימים.
  בנוסף, לא הכין פיקוד העורף מערך הסברה מתאים לשידור בתקשורת הערבית ולא ביקש זמני שידור בשפה הערבית משלושת ערוצי הטלוויזיה המרכזיים.

5. מערכות הרווחה
המלחמה גרמה לעלייה חדה באוכלוסיות הנזקקות לתמיכה. העלייה היא גם כמותית וגם עניינית, קרי: מספר התושבים הזקוקים לעזרה גדל ומגוון הבעיות בהן נדרשות מערכות התמיכה לטפל התרחב אף הוא.  באין נוכחות ממשלתית מסייעת בדמות מערך מל"ח, פיקוד העורף או כל גוף אחר בעל סמכות ביצועית, נותרו הרשויות המקומיות לתת מענה לאזרחים באמצעות מחלקות הרווחה; אך אלו מתמודדות עם שחיקה מתמשכת בתקנים ובתקציבים, בצד גדילה של אוכלוסיית הנזקקים ועל כן במהלך המלחמה לא עמדו בעומס. 

במהלך חמש השנים האחרונות לבד צמצמה הממשלה את תקציבי השירותים החברתיים, ואת קצבאות המוסד לביטוח לאומי בכ-45% (לילדים ומובטלים) ובכ-25% למובטחי הכנסה.
  בעוד שבשנת 2001 הסתכמה ההוצאה על שירותים חברתיים לנפש על 17,174 ש"ח לאדם, הרי שבשנת 2007 היא עמדה על סכום של 14,232 ש"ח.
   ביטוי לירידה זו ניתן למצוא בתחומים שונים דוגמת אלו המפורטים בטבלה להלן: 
טבלה 2: הוצאות לנפש בשנים 2001 ו-2007 בתחומים נבחרים

	תחום
	2001
(ש"ח לנפש*)
	2007
(ש"ח לנפש*)

	הבטחת הכנסה
	6,839 
	5,696 

	חינוך
	5,102 
	4,259 

	רווחה
	787 
	797 

	שיכון
	1,523 
	721 


*במחירי 2005
בנוסף לקיצוץ בתקציבי הרווחה, חלה ירידה גם במענקי האיזון השנתיים המועברים לרשויות המקומיות בישראל; מענקים אלו מועברים לרשויות על-ידי משרד הפנים על-מנת להשלים פערים תקציביים בין הכנסות כל רשות לבין הוצאותיה, מתוך מטרה לאפשר לכל הרשויות להעניק לתושביהן שירותים בסיסיים, שאת חלקם הן מחויבות לספק על-פי חוק. בשנים 2001-2003 סך מענקי האיזון שניתנו לרשויות היה 4 מיליארד ש"ח (כל שנה), אך ב-2004 קוצץ סך המענקים לכ-2 מיליארד ש"ח ובשנת 2006 הוענקו 2.5 מיליארד ש"ח. להלן ריכוז נתונים נבחר:

טבלה 3: קיצוץ מענקי האיזון בין השנים 2002-2003 בשש מערי הצפון

	רשות מקומית
	מספר תושבים
	מענק איזון עירוני
(באלפי ש"ח)
	מענק איזון לתושב

	
	2002
	2003
	2002
	2003
	2002
	2003

	חיפה
	271,900
	300,948
	10,191
	6,814
	37
	23

	כרמיאל
	47,336
	48,066
	24,386
	18,636
	515
	388

	נהריה
	53,942
	54,889
	21,589
	14,814
	400
	270

	נצרת
	70,661
	71,500
	22,192
	16,340
	314
	229

	צפת
	29,831
	30,120
	30,336
	22,659
	1,017
	752

	קריית שמונה
	23,682
	24,092
	47,652
	34,977
	2,012
	1,452


הקיצוץ במענקי האיזון, בנוסף לשחיקה בתקציבי הרווחה, החריף את מצוקתן של השכבות המוחלשות ותרם לגידול במספר הפונים לעזרה. כיום, שיעור המשפחות העניות במחוז הצפון (לא כולל חיפה) מגיע ל29% וכ-40% מילדי המחוז חיים בעוני.  חלקם של העולים החדשים בצפון מגיע לכ-20% ובישובים רבים הוא מגיע לשליש מהתושבים ויותר – הרכב שמחייב היערכות מיוחדת בעת חירום. בנוסף, מגלים נתוני משרד הרווחה כי ערב המלחמה (נכון למרץ 2006), מחלקות הרווחה חיפה, נהריה, וכרמיאל טיפלו בפניות של כ-15% מתושביהן כל אחת; בעיריית קריית שמונה כ-25% מהתושבים היו מטופלים ע"י 44 עובדי מחלקת הרווחה, בעוד שבצפת מדובר בכ-35% מהתושבים המטופלים בידי 39 עובדי רווחה. נתוני הפתיחה של מערכות התמיכה העירוניות אשר נותרו לספק את צרכי האוכלוסייה בצפון במהלך המלחמה מסוכמים בטבלה שלהלן:
טבלה 4: מבחר נתוני אוכלוסייה, מובטלים, עולים חדשים, ופונים לרווחה בשש מערי הצפוןi
	ישוב
	תושבים
	עובדי רווחה 2005iii
	מענק איזון 2005iv  (באלפי ש"ח)
	סה"כ תקציב עירוני 2005v
(באלפי ש"ח)

	
	סה"כ 2006
	נשארו במהלך המלחמה
	אחוז מובטליםii
	אחוז העולים החדשים
	אחוז פונים למחלקת הרווחה
	
	
	

	חיפה
	268,000
	187,600

(70%)
	10.0%
	25%
	15%
	202
	אינה זכאית
	1,724,874

	כרמיאל
	50,000
	35,000

(70%)
	18.0%
	45%
	15%
	36
	14,419
	182,700

	נהריה
	50,000
	25,000

(50%)
	14.0%
	25%
	15%
	37
	12,832
	216,250

	נצרת
	65,000
	65,000

(100%)
	4.1%
	0%
	לא נתקבל מידע
	83
	17,775
	198,656

	צפת
	32,000
	 5,000
(15%)
	8.1%
	15%
	35%
	39
	24,805
	119,049

	קריית שמונה
	25,000
	6,000

(25%)
	16.5%
	15%
	25%
	44
	20,605
	151,225


i
נתוני העולים החדשים והפונים למחלקת הרווחה נכון למרץ 2006, לפי פרסום סיכום נתוני משרד הרווחה במחוז חיפה והצפון לשנת 2006.

ii
נתוני אחוז מובטלים נכון לדצמבר 2004, למעט חיפה (2005), לפי פרסומי הלשכה המרכזית לסטטיסטיקה.

iii 
נתוני ממוצע שנתי של מצבת כוח אדם של מחלקת הרווחה בשנת 2005 כפי שמופיעים בדוח כספי שנתי מבוקר המוגש למשרד הפנים.

iv
נתוני משרד הפנים על מענקי איזון לשנת 2005, נכון ל24 במאי, 2005.

v
נתוני התקציב העירוני לשנת התקציב המקדימה למלחמה כפי שמופיעים בדוח כספי שנתי מבוקר המוגש למשרד הפנים.

6. הבסיס המשפטי לאחריות הממשלה והרשויות
ממשלת ישראל אמונה על רווחת אזרחי ישראל בחירום כבשגרה, מתוקף הוראות החוק הישראלי, כוח הפסיקה ונורמות המשפט הבינלאומי.
1. המשפט הישראלי
i. כבוד האדם וסף הקיום המינימלי

חוק-יסוד: כבוד האדם וחירותו קובע כי זכויות היסוד של האדם בישראל מושתתות על ההכרה בערך האדם, בקדושת חייו ובהיותו בן-חורין והן תכובדנה ברוח העקרונות שבהכרזה על הקמת מדינת ישראל.  בבסיס זכויותיו של האדם בישראל הוא הקיום בכבוד ולעניין זה הרחיב כבוד נשיא בית המשפט הגבוה לצדק בדימוס ברק בעתירה של עמותת 'מחויבות לשלום ולצדק חברתי' נגד שר האוצר ואחרים (להלן בג"ץ מחויבות): 

כבוד האדם הוא ערך יסוד חוקתי בחברתנו. אין מי שיחלוק על כך שיש לשמור על כבודו של אדם גם אם כשל ושקע בחובות ואין להותירו ללא קורת גג מעל לראשו.
...
כבודו של האדם כולל בחובו... הגנה על מינימום הקיום האנושי... אדם המתגורר בחוצות ואין לו דיור, הוא אדם שכבודו כאדם נפגע; אדם הרעב ללחם, הוא אדם שכבודו כאדם נפגע; אדם שאין לו גישה לטיפול רפואי אלמנטרי, הוא אדם שכבודו כאדם נפגע; 

...
אדם הנאלץ לחיות בתנאים חומריים משפילים, הוא אדם שכבודו כאדם נפגע.

עוד הוסיף הנשיא ברק בעניין זה ופירט את סף הקיום המינימלי של הקיום בכבוד:

...הזכות לכבוד האדם וחירותו כוללת בחובה את הזכות למינימום של קיום אנושי...שלילה מאדם אמצעי קיום מינימאליים, והכנסה מינימאלית בכלל זאת, מחללת את כבודו, כדברי הנביא ישעיה 'הלוא פרס לרעב לחמך ועניים מרודים תביא בית כי תראה עם וכסותו ומבשרך לא תתעלם' (ישעיה נ"ח פס' ז')" (בג"ץ 3512/04 שזיפי נ' בית הדין הארצי לעבודה (לא פורסם))...

ניתן להניח, אפוא, לענייננו - בלא לקבוע מסמרות בדבר - כי מחובת המדינה על-פי חוק-יסוד: כבוד האדם וחירותו נגזרת החובה לקיים מערכת שתבטיח "רשת מגן" למעוטי-האמצעים בחברה, כך שמצבם החומרי לא יביאם לכלל מחסור קיומי. במסגרת זו עליה להבטיח שלאדם יהיה די מזון ומשקה לקיומו; מקום מגורים, בו יוכל לממש את פרטיותו ואת חיי המשפחה שלו ולחסות מפגעי מזג האוויר; תנאי תברואה נסבלים ושירותי בריאות, שיבטיחו לו נגישות ליכולות הרפואה המודרנית.

לעניין המלחמה בצפון בקיץ 2006, נפקדות המדינה חוצה את סף ההגדרה של "קיום מינימלי" היות ורבים מתושבי הצפון נאלצו להתגורר מחוץ לבתיהם, לעיתים ללא כל דיור חלופי או גישה נאותה לטיפול רפואי, מזון ותנאי תברואה נסבלים. 

ii. אחריות הממשלה
הנשיא ברק קבע בבג"ץ מחויבות כי על המדינה מוטלת חובה כפולה להגן על כבוד האדם:

ראשית, מוטלת עליה החובה שלא לפגוע בכבוד האדם. זהו ההיבט ה"שלילי" (ה-status negativus) של הזכות. הוא מעוגן בסעיף 2 לחוק יסוד: כבוד האדם וחירותו. שנית, מוטלת עליה החובה להגן על כבוד האדם. זהו ההיבט ה"חיובי" (ה-status positivus) של הזכות. הוא מעוגן בסעיף 4 לחוק יסוד: כבוד האדם וחירותו. שני ההיבטים (ה"שלילי" (הפסיבי) וה"חיובי" (האקטיבי)) הם חלקים שונים מן השלם, שהוא הזכות החוקתית לכבוד. שניהם נובעים מפירושה של הזכות לכבוד, כפי שהיא מעוגנת בחוק היסוד. אין בכורה להיבט זה לעומת היבט אחר.... איסור הפגיעה בכבוד וחובת ההגנה על הכבוד מטילים שניהם חובות משמעותיות על המדינה ועל הפרטים החיים בה.

ממשלת ישראל, אם כן, אמונה על רווחת אזרחי המדינה בעת שיגרה, אך גם בעיתות חירום, כפי שהרחיבה בעניין וועדת אילון: 
...[הממשלה היא] הגוף העיקרי והמרכזי לריכוז ולתיאום כל הפעילות הקשורה לטיפול באוכלוסייה בעורף, באמצעות רשויות ייעודיות שקבעה לכך, בראש וראשונה מערך מל"ח. לו סברה הממשלה כי מערך זה אינו מתאים לטיפול באוכלוסייה האזרחית בעת הלחימה, היה עליה להיערך בהתאם בזמן אמת למתן פתרון חלופי. בתפקיד זה אף גוף אחר, ממלכתי או חיצוני, לא יכול היה לסייע או להחליף את הממשלה.

iii. אחריות הרשויות המקומיות
על הרשויות המקומיות מוטלת האחריות לדאוג לרווחת תושביהן בשגרה ובחירום.  חוק ההתגוננות האזרחית, התשי"א – 1951, קובע כי כל רשות אחראית לתחזוקה השוטפת של המקלטים הציבוריים שבאזור שיפוטה.
  כמו-כן, נתונה לרשות המקומית ולעומד בראשה, הסמכות לאכוף את הוראות חוק ההגנה האזרחית בכל הנוגע לאחזקה של המקלטים הפרטיים, הגם שאלו מצויים באחריות ראשונית של בעל או בעלי הנכס בו נמצא המקלט.

בשעת חירום מוטלת על הרשויות המקומיות האחריות להמשיך ולספק מענה לצרכים של התושבים. סעיף 149א לפקודת העיריות קובע כי בכל עירייה תכהן וועדה להכנת המשק ולהפעלתו בשעת חירום.
  עוד קובע סעיף 248א לפקודת העיריות כי:

העירייה תעשה את כל הדרוש להכנתו של המשק לשעת חירום ולהפעלתו אותו זמן...הכל בכפוף להוראות השר הממונה על הפעולות בתחום הנוגע בדבר ובהתאם לתכנית שאישרה הממשלה או מי שהסמיכה לכך; החלטותיהם של הממשלה, של מי שהסמיכה, של שר ושל המועצה לפי סעיף זה אינן טעונות פרסום ברשומות.
 

בנוסף, דוח אילון מציין כי היערכות הרשויות המקומיות לשעת חירום כוללת:

הכנה לאספקת מוצרים ושירותים קיומיים לתושבים כגון, מזון, תחבורה, שירותי בריאות וכיוצא באלה; 

טיפול בעניינים כגון הרס ופגיעה בתשתיות, הצורך בפינוי תושבים, במיוחד אנשים עם מוגבלויות וקשישים;

הכשרת מערך כוח האדם אשר בשעת חירום יסייע לראש הרשות המקומית.
 
iv. פיצויים
בנוסף לחובת הבסיס של המדינה ולאחריות הרשויות המקומיות בחירום, קבע המחוקק הסדרים לתשלום פיצויים עבור נזקי גוף ורכוש כתוצאה מפעולות איבה: חוק התגמולים לנפגעי פעולות איבה תש"ח- 1970, אשר על הפעלתו אחראי המוסד לביטוח לאומי, חוק מס רכוש וקרן פיצויים, תשכ"א – 1961 ותקנות מס רכוש וקרן פיצויים (תשלום פיצויים) (נזק מלחמה ונזק עקיף), תשל"ג-1973, עליהן אחראית קרן הפיצויים של רשות המסים.  

יש לציין כי התקנות והחוקים הקיימים מקשים על הנפגעים בכמה וכמה דרכים. לדוגמא, הנפגע נדרש תוך 14 יום להודיע לרשויות המס על הפגיעה ותוך 14 יום נוספים יש להגיש תביעה לפיצוי.
  לרשות המס, לעומת זאת, עומדים שישה חודשים להחליט בעניין התביעה, ועוד 45 יום להודיע לנפגע ועוד 30 יום בטרם יועבר לנפגע סכום הפיצוי אם הוחלט לאשר את תביעתו.
  הסמכות להחליט בדבר זכותו של ניזוק לפיצויים נתונה למנהל מס רכוש:

הוגשה תביעה לפיצויים, יחליט המנהל בדבר זכותו של הניזוק לפיצויים
בדבר שיעורם ודרך תשלומם, וכן בדבר שיקום הנזק, והוא רשאי לחלק את
סכום הפיצויים בין ניזוקים ולהתנות את תשלום הפיצויים בשיקום הנזק,
הכל לפי נסיבות העניין.

על החלטת המנהל ניתן להגיש ערר תוך 30 יום מקבלתה.
  לעניין התשלום, קובעות התקנות כי גובה הפיצוי ייקבע על-ידי חישוב של: 

ההפרש בין שווי הנכס לפני שניזוק לבין שווי הנכס מיד  לאחר שניזוק, או כל הוצאות שיקום הנזק - לפי הנמוך שבין שניהם.
  

שיקום הנזק, פירושו על פי התקנות: 

החזרת הנכס למצבו שלפני הנזק, ואם הנכס אינו ניתן לשיקום כאמור - הקמתו או רכישתו של נכס דומה במקומו, הכל לפי העניין ובאישור המנהל.

לצורך פיצוי תושבי הצפון השכירים והעצמאים בגין פגיעה בשכרם או ברווחיהם נדרש הסדר מיוחד.  בהתאם לחוק ההתגוננות האזרחית, התשי"א – 1951, הכריז שר הביטחון, מר עמיר פרץ, על מצב מיוחד בעורף ב-15 ביולי 2006. הכרזה זו אושררה בידי הממשלה  ב-16  ביולי  2006, הוארכה  על  ידי הממשלה פעמיים ובוטלה ב-20 לאוגוסט 2006.
  קיומו של מצב מיוחד בעורף, בהתאם לחוק ההתגוננות האזרחית, אפשר לשר הביטחון ולראשי הצבא לתת הוראות, בהתאם להערכת המצב הביטחוני, לכל המערכות האזרחיות, בכלל זה מערכת החינוך, מפעלים חיוניים ומערכת הבריאות. ההכרזה אף מאפשרת הענקת פיצויים חריגים למוסדות, לארגונים ולאנשים פרטיים שנפגעו בעקבות הלחימה בצפון.
ב-14 בספטמבר, 2006, אישרה וועדת הכספים של הכנסת את תקנות מס רכוש וקרן פיצויים (תשלום פיצויים) (נזק מלחמה ונזק עקיף) (תיקון מס' 2), התשס"ו-2006, כפי שהגיש שר האוצר מכוח סמכותו לפי חוק מס רכוש וקרן פיצויים, התשכ"א-1961.
  התקנות הסדירו כחוק את מכלול ההבנות וההסכמים שהושגו במהלך הלחימה ולאחריה, בין משרד האוצר, ההסתדרות ולשכת התיאום של הארגונים הכלכליים, על פיצוי עובדים ומעסיקים בגין הנזקים הכלכליים שנגרמו עקב המלחמה במהלך חודשים יולי ואוגוסט. יש לציין שתקנות אלו העניקו את הזכות לשכר עקב היעדרות, באופן רטרואקטיבי ועזרו להרבה עובדים שנשארו במצב של חוסר וודאות עד לאשרור התקנות בידי וועדת הכספים של הכנסת. 

עם זאת, התקנות קבעו חלוקה גיאוגרפית לאזורי פיצוי ללא קשר להיקף הפגיעה ולאובדן ימי עבודה ועל כן יצרו אפליה לרעה של אזורים המרוחקים מהגבול. התקנות מבחינות בין שני סוגי אזורים לצורך הפיצוי: 'ישובי ספר'  ו'אזור הגבלה'. ההגדרה של ישובי ספר קדמה למלחמה, היא רחבה יותר ומאפשרת פיצוי מקיף יותר בגין פגיעות ונזקים עקיפים וישירים.  ההגדרה של 'אזור הגבלה' הופעלה במלחמה וחלה על כל אותם ישובים נוספים שנפגעו מהטילים, ואינם ברשימת ישובי הספר הרגילה.  מתוקף הגדרה זו משולמים הפיצויים לפי ההסדרים השונים שגובשו לכל תחום (עובדים, תעשיה, חקלאות וכו'). 'אזור ההגבלה' הוכרז בתאריכים שונים בישובים שונים (בד"כ מהרגע בו פגעו טילים באזור מסוים). כאמור, זו הגדרה צרה יותר מזו של 'ישובי ספר' וכנגד אפליה זו הוגשה עתירה לבג"ץ  שקראה לשנות את התקנות באופן שיאמץ הגדרה שוויונית בין כל הנפגעים.
 
ב-31 לאוקטובר, 2006 הורה בג"צ לשר האוצר ולמשיבים הנוספים באמצעות צו על תנאי להסביר מדוע לא יושווה מעמדם של עסקים המצויים ב'אזור ההגבלה' כהגדרתו בתקנות מס רכוש למעמדם של עסקים המצויים בתחום 'ישובי הספר', לצורך קבלת פיצוי בגין נזקים עקיפים בהתאם להוראת השעה. כמו כן, הורה בג"צ לנמק מדוע לא תשונה נוסחת החישוב שבהוראת השעה, באופן שלא תתבסס אך ורק על שכר עבודה בלבד של עובדים שלא הגיעו לעבודתם, לרבות קביעת מסלול פיצוי נפרד לעסקים בתחום התעשייה , המסחר והשירותים.
  אל עתירה זו צורפה עתירת ארגון 'עדאלה' שביקש לכלול את ארבעת הכפרים הערבים: ערב אלעראמשה, ג'יש (גוש חלב), פסוטה ומעיליא ברשימת ישובי הספר.
  ב-31 בינואר 2007 מסר שר האוצר את תגובתו לבג"ץ, בה הודיע כי הסכים להשוות את מעמד הישובים שהיו מצויים ב'אזור ההגבלה' בתחום ישובי הספר ובכלל זה גם את ארבעת הכפרים האמורים בעתירת ארגון 'עדאלה'.
  יצוין, כי הודעת שר האוצר כפופה לאישור וועדת הכספים של הכנסת ובג"ץ. 
2. המשפט הבינלאומי
המשפט הבינלאומי מטיל חובה חד-משמעית על מדינות לשמור ולהגן על זכויות האדם של תושביהן.  למרות זאת, בתקופת המלחמה בצפון נאלצו מאות אלפי תושבי המדינה להתמודד עם סכנה לחייהם וביטחונם האישי באופן המעמיד בשאלה את מידת המחויבות של מדינת ישראל לזכויות אדם בסיסיות כגון הזכות לבריאות והזכות לרמת חיים נאותה, הכוללת מזון ומחסה. 

i. החובה להגן על זכויות אדם בסיסיות בחירום

זכויות היסוד הרלוונטיות לעניין מלחמת קיץ 2006 הינן הזכות לרמת חיים נאותה והזכות לבריאות, המופיעות באמנה הבינלאומית בדבר זכויות כלכליות, חברתיות ותרבותיות (ICESCR – International Covenant on Economic, Social and Cultural Rights).
  מדינת ישראל חתומה על אמנת ה-ICESCR, ועל כן היא מחויבת לשמור על הזכויות המופיעות בה.

גופי משפט בינלאומי קבעו זה מכבר כי דיני זכויות האדם חלים גם במהלך עימות מזוין. בית המשפט הבינלאומי לצדק הבהיר שהדינים חלים גם על הזכויות הכלכליות, החברתיות והתרבותיות ושאמנת ה-ICESCR יכולה להמשיך לחול במהלך תקופת עימות מזוין. מדינות מחויבות אפוא להמשיך ולדאוג שתושביהן ייהנו מזכויות אלו, אפילו בתקופות של עימות מזוין. עם זאת, יתכן מקום להסתייגויות ולמגבלות מסוימות. לדוגמא, האמנה הבינלאומית בדבר זכויות אזרחיות ופוליטיות ICCPR– International Covenant on Civil and Political Rights)) מכילה סעיף המפרט את האפשרות להגבלות לגיטימיות על זכויות אזרחיות ופוליטיות במהלך עתות חירום, לרבות מצב מלחמה.
  גם ה-ICESCR מאפשרת מגבלות מסוימות, אך אינה כוללת סעיף זהה לסעיף ה-ICCPR העוסק בעתות חירום, ועל כן היא מעוררת שאלות מסוימות על האופן שבו יש ליישם את הזכויות האלה. למרות הקושי המשפטי, ובהנחה שהמציאות המעשית של עימות מזוין מציבה מכשולים בפני יישומה המלא של כל זכות כלכלית, חברתית, ותרבותית, החלתה הכללית של ה-ICESCR תחייב הגדרת זכויות אדם מסוימות כזכויות מינימליות שחובה לשומרן.  הגדרת סף זו ניתן למצוא במושג 'מחויבויות ליבה'.
מחויבויות הליבה של הזכות לבריאות, למשל, כוללות כדלקמן:

· הבטחת גישה למזון חיוני מינימלי שהוא בטוח וראוי מבחינה תזונתית, כדי להבטיח חופש מרעב לכל;

· הבטחת גישה למחסה, דיור ותברואה בסיסיים ואספקה נאותה של מים בטוחים וראויים לשתייה;

· סיפוק תרופות חיוניות, כמוגדר מפעם לפעם על-פי תכנית הפעולה של ארגון הבריאות העולמי לתרופות חיוניות;

הוועדה לזכויות כלכליות, חברתיות ותרבותיות – הגוף המופקד על פיקוח היישום של אמנת ה-ICESCR – הכריז שבמסגרת הזכויות הכלכליות, החברתיות והתרבותיות יש מחויבויות ליבה, שיהיה קשה להצדיק חריגה מהן, אפילו במצב של יכולת כלכלית נמוכה ומשאבים דלים. על בסיס גישה זו, ניתן להגיע למסקנה שגם בעת עימות מזוין, מדינת ישראל חייבת לכל הפחות לנסות להבטיח את מחויבויות הליבה של הזכויות הכלכליות, החברתיות והתרבותיות של התושבים בתחומה.
בנוסף, תשומת לב מיוחדת ניתנת להגנה על ילדים והצורך לדאוג לבריאותם וצרכיהם החיוניים. האמנה בדבר זכויות הילד מוסיפה כי:

בהתאם למחויבותן על פי החוק ההומניטרי הבינלאומי להגן על אוכלוסייה אזרחית במהלך מאבקים מזוינים, ינקטו המדינות החברות כל צעד אפשרי כדי להבטיח הגנה וטיפול לילדים הנפגעים על ידי המאבק המזוין.

ii. חסרי המיגון

הזכות לחיים היא אחת הזכויות הבסיסיות ביותר של כל אדם. על פי האמנה הבינלאומית בדבר זכויות אזרחיות ופוליטיות: "לכל בן אנוש זכות טבעית לחיים. זכות זו תוגן על ידי החוק."
 

למדינות ישנה חובה לא רק להימנע מפגיעה ישירה בחייהם וביטחונם של תושביה, אלא גם לנקוט בצעדים על מנת להגן עליהם מפגיעה של גורם שלישי. אין מדובר בדרישה בלתי סבירה להבטיח כי אף אדם לעולם לא יפגע על ידי גורם שלישי וכמובן שדרישה מסוג זו אינה ברת מימוש בזמן מאבק מזוין. עם זאת, ניתן לדרוש מהמדינה פעולות סבירות ואפשריות, גם בעתות חירום. לדוגמה, פעולת מדינה סבירה היא פתיחת מקלטים בכדי שתושבים יוכלו לשהות במתחם מוגן. בנוסף, ניתן לטעון שחובה על המדינה לדאוג לבניית מקלטים על פי הצורך, ושהמקלטים הקיימים יהיו מוכנים לשימוש בעת הצורך, יחד עם מערכות חירום אחרות. אם אין ביכולת המדינה לספק מיגון נאות, הרי מוטלת עליה האחריות לפעול באופן אחר שיגן על אזרחיה, כגון פינוי.

iii. הפליטים הפנימיים

במהלך הלחימה מאות אלפי ישראלים נמלטו מבתיהם בצפון המדינה והפכו, למעשה, לפליטים בתוך מדינתם.  האחריות לטיפול באנשים אלו היא של מדינת ישראל.  המדינה מחויבת לטפל בכל הצרכים הבסיסיים של פליטים בתוך המדינה, בעיקר אלו הקשורים למקלט, בריאות, ומזון, אלא אם כן מצהירה המדינה ומוכיחה כי אין ביכולתה לעשות כן ומבקשת סיוע מארגונים בינלאומיים. חובה בסיסית זו של המדינה, נגזרת מהמסמך הבינלאומי העיקרי על הגנת פליטים פנימיים הקרוי "עקרונות מנחים לעניין פליטות פנימית" –"Guiding Principles on Internal Displacement" (להלן, עקרונות מנחים).
  המסמך עקרונות מנחים משמש כמקור משפטי מנחה החוזר על נורמות וכללים שבדרך-כלל מופיעים בעצמם במסמכים אחרים, מחייבים, בעיקר בתחומי דיני זכויות האדם הבינלאומיים והמשפט ההומניטרי הבינלאומי. 
 מקורות נוספים לעקרונות מנחים ניתן למצוא באסופת נורמות משפטיות הנוגעות לסוגיה זו שליקט האו"ם, הכוללת גם ניתוח שלהן ובספרי הדרכה והנחיות שפורסמו בידי ארגונים שונים.
  
המושג פליט פנימי מוגדר במסמך העקרונות המנחים בסעיף 2 למבוא:

פליטים פנימיים הינם יחידים או קבוצות אשר נאלצו או הוכרחו לנוס או לעזוב את בתיהם או מקום מגורם, במיוחד בגלל או לשם מאבק מזוין, מצבים של אלימות כללית, הפרות של זכויות אדם או אסונות טבע או ידי אדם, ושלא חצו גבול בינלאומי של מדינה.

העקרונות המנחים מכילים ומשקפים כללים ונורמות שיש להם נגיעה ישירה למלחמה בקיץ. יישום נאות שלהם היה מסייע לאותם אזרחים ישראלים שנאלצו לעזוב את בתיהם בצפון, מצאו מקלט בחלקים שונים של המדינה והיו למעשה לפליטים פנימיים. 
עיקרון מס' 18 קובע, לדוגמא, כי:

1. 
כל הפליטים הפנימיים זכאים לרמת חיים נאותה.

2. 
על הרשויות המוסמכות לכך לספק ולהבטיח, לכל הפחות, וללא קשר לנסיבות שישררו וללא אפליה, גישה בטוחה  של פליטים פנימיים אל:

(א) מזון חיוני ומי שתייה;

(ב) מחסה ודיור בסיסיים;

(ג) ביגוד נאות; 

(ד) שירותי רפואה ותברואה חיוניים...

החובה לספק את צרכי הפליטים הפנימיים היא בראש ובראשונה חובתה של ממשלת המדינה שבה הם נמצאים, כמפורש בעיקרון 3.1: 

על רשויות המדינה חלות החובה והאחריות הראשונית לספק הגנה וסיוע הומניטרי לפליטים פנימיים בתוך תחום שיפוטן.

במהלך קיץ 2006 תושבי הצפון של מדינת ישראל נאלצו לעזוב את בתיהם בגלל מאבק מזוין, ועל כן אלה אשר נשארו בתחומי המדינה ולא חצו גבול בינלאומי עונים על ההגדרה פליטים פנימיים. מכלול העדויות מצביע על כך שממשלת ישראל הפרה את חובתה הבינלאומית לספק את צרכיהם של פליטים אלו.

iv. אפליה

עיקרון יסודי העומד בבסיס זכויות האדם במשפט בינלאומי הוא האיסור על אפליה.  מספר אמנות שישראל היא צד להן, אוסרות בבירור על אפליה מכל סוג.  כך האמנה הבינלאומית בדבר זכויות אזרחיות ופוליטיות קובעת בסעיף 2.1 כי:

כל מדינה שהיא צד באמנה זו מתחייבת לכבד ולהבטיח לכל היחידים בתחומיה והכפופים לשיפוטה את הזכויות שהוכרו באמנה זו, ללא אפליה מכל סוג שהוא, כגון מטעמי גזע, צבע, מין, לשון, דת, דעה פוליטית או אחרת, מוצא לאומי או חברתי, רכוש, יחוס או כל מעמד אחר.

התחייבות דומה נמצאת גם בסעיף 2.2 של האמנה הבינלאומית בדבר זכויות כלכליות, חברתיות, ותרבותיות.

על כן, את כל החובות אשר הוזכרו לעיל בהקשר להגנה על ביטחונם, בריאותם וצרכיהם הבסיסיים של תושבי הצפון, על המדינה לספק לכל התושבים ללא אפליה מכל סוג שהוא. למרות האמור לעיל, העדויות מצביעות על כך שגם חובה זו הופרה על ידי ממשלת ישראל שכן לא מנעה את האפליה כנגד הישובים הערביים חסרי המיגון, וכנגד מספר נפגעים אשר ביקשו פיצוי ממס רכוש.
7. סיכום ממצאי הדוח והמלצות לעשייה
1. סיכום
סיכום העדויות מצביע על כך שבקיץ 2006 ממשלת ישראל הפקירה את אזרחיה. תנאי הקיום הקשים שנכפו על העורף האזרחי בעת המלחמה, חשפו את כישלונה של הממשלה אשר בחרה להתעלם ממצוקת אזרחי הצפון, בעוד סוכניה העירוניים קורסים בניסיון כושל לחפות על נפקדותה.  קריסה זו של המערכות האמונות על רווחת האזרח נובעת מחוסר יכולתן המקצועי והתקציבי לענות על צרכי האוכלוסייה. ממשלת ישראל אחראית לרווחת תושביה, וכישלונה במהלך קיץ 2006 מהווה כישלון ערכי, תוצר של מדיניות מתמשכת של יותר מעשור בו גדל הפער החברתי שבין עשיר לעני, הוחמר מצבן של השכבות המוחלשות ונשחקו המערכות האמונות על הטיפול בהן.

האחריות החברתית של ממשלת ישראל כלפי אזרחיה מעוגנת בחוק הישראלי ובפסיקת בג"ץ. חוק יסוד: כבוד האדם וחירותו קובע כי זכויות היסוד של האזרח הישראלי מושתתות על ההכרה בערך האדם, בקדושת חייו, ובהיותו בן-חורין והן יכובדו ברוח העקרונות שבהכרזה על הקמת מדינת ישראל.  בסיס זכויותיו של האדם בישראל הוא הקיום בכבוד.  בג"ץ קבע בהקשר זה כי למדינה חובה כפולה כלפי האזרח: החובה שלא לפגוע בכבוד האדם והחובה להגן על כבוד האדם.
 
האחריות החברתית של המדינה כלפי האזרח מעוגנת גם בעקרונות המשפט הבינלאומי. האמנה הבינלאומית בדבר זכויות כלכליות, חברתיות ותרבותיות מכילה מחויבויות בסיסיות שאין לחרוג מהן. בנוסף למחויבויות אלו, מסמך העקרונות המנחים לעניין פליטים פנימיים מפרט הנחיות לטיפול באוכלוסיית הפליטים במהלך המלחמה ולאחריה.

בעת מלחמת קיץ 2006 נפגעה הזכות לקיום מינימלי של מרבית מאזרחי הצפון. במהלך הלחימה נעדרה הממשלה מהשטח, האוכלוסייה נותרה חשופה, ובכך הפרה הממשלה את חובתה החיובית להגן על כבוד האדם של אזרחי המדינה. לנוכח מצב המלחמה, חובה היה על הממשלה לדאוג לאחד מהשניים: מיגון או פינוי.  מיגון כולל הגנה פיזית כנגד פגיעה, תנאי מחייה נסבלים, אספקת מזון ורפואה ופיצוי בגין אובדן הכנסה.  אם אין ביכולתה של הממשלה לספק מיגון מתאים, על כל המשתמע מכך, הרי שמוטלת עליה חובת הפינוי. פינוי טומן בחובו העברת האוכלוסייה אל מחוץ לאזור הסכנה, לצד סיפוק צרכי המחייה החיוניים, קרי מקום לינה, מזון ופיצוי בגין אובדן הכנסה.  כאשר ממשלת ישראל אינה דואגת, לא למיגון ולא לפינוי, היא מפרה את מחויבותה לספק לאזרחי המדינה את צרכי הקיום הבסיסיים ביותר כפי שנקבע בפסיקת בג"ץ. 

שעת החירום החריפה את צרכי האוכלוסייה הנתמכת ובאין נוכחות ממשלתית מסייעת בדמות מערך מל"ח, פיקוד העורף, או כל גוף אחר בעל סמכות ביצועית, נותרו הרשויות המקומיות לתת מענה לאזרחים באמצעות מחלקות הרווחה; אך אלה מתמודדות עם שחיקה מתמשכת בתקנים ובתקציבים בצד גידול מתמשך באוכלוסיית הנזקקים ועל כן בשעת שיגרה ועל אחת כמה וכמה בשעת חירום, חסרות את הכלים הדרושים לענות על צרכי האוכלוסייה. 

במהלך חמש השנים האחרונות לבד, צמצמה הממשלה את תקציבי השירותים החברתיים ואת קצבאות המוסד לביטוח לאומי בכ-45% לילדים ומובטלים ובכ-25% למובטחי הכנסה. על-פי דוח של המוסד לביטוח לאומי (שפורסם ביוני 2006, כחודש לפני המלחמה), הקיצוץ השפיע בעיקר על השכבות המוחלשות:

המשפחות הנמנות עם שלושת העשירונים הנמוכים ספגו 58% מכלל ההפחתה בקצבאות הילדים והגמלה להבטחת הכנסה (לעומת 5% מכלל ההפחתה לשני העשירונים העליונים). 

בנוסף, סיכם הדוח של המוסד לביטוח לאומי כי: 

ההשפעה המצטברת של השינויים בתקציבי החינוך והבריאות על ההכנסה הכלכלית בין 2001-2006, מראה שבשני העשירונים התחתונים ירדה ההכנסה הכלכלית המותאמת בשיעורים של-2.6%-2.7% לעומת שיעורים של-0.2%-0.4% בשני העשירונים העליונים.

בנוסף לקיצוץ בתקציבי הרווחה הארציים, קוצצו גם תקציבים ישירים למיגון ציבורי. עיריית קריית שמונה, לדוגמא, קיבלה את פני המלחמה לאחר שלוש שנים בהם קוצץ תקציבה לתחזוקת 300 המקלטים הציבוריים שברשותה בכ-‎2 מיליוני ש"ח מדי שנה.
  הקיצוץ בתקציב בא לידי ביטוי גם בהורדת תקני קב"טי החירום בעירייה, וקריית שמונה מצאה עצמה ערב המלחמה עם קב"ט יחיד האמון על אוכלוסיית ספר של 25,000 תושבים.  
המלחמה בלבנון חשפה את חולשתה של המדיניות החברתית של הממשלה במהלך העשורים האחרונים ולראיה, השכבות המוחלשות ספגו את מירב הפגיעות האזרחיות במלחמה.  המדיניות שהובלה על ידי משרד האוצר ואומצה לאחר מכן על ידי הממשלה והכנסת, התמקדה בצמצום ההוצאות הציבוריות, קיצוץ באחריות הממשלתית לרווחה והפרטה של שירותים שונים. ניסיון זה לחקות מודל כלכלי ניאו-ליברלי התעלם מעובדת היותה של ישראל חשופה לאיומים ביטחוניים; על מנת שניתן יהיה להתמודד עם איומים ביטחוניים אלו נדרשת רמה של סולידריות חברתית שאינה מתבקשת, לדוגמא, בארה"ב ובריטניה. נוכח ההתקפה הרצינית הראשונה על ביטחונו של העורף הישראלי בעידן הניאו-ליברלי, נחשפה החולשה של מדיניות זו והשכבות המוחלשות שילמו על כך מחיר מלא.  
בעשור האחרון הפכו השכבות המוחלשות של החברה הישראלית לתלויות ומנודות כאחת ובהתאם להגדרת כבוד השופט לוי, מצאו עצמן שוקעות בתוך מלכודת עוני: 

"מלכודות עוני" נוצרות גם - אולי אף בעיקר - כתוצאה מפעולתם המשולבת של גורמים רבים אחרים: "מלכודות עוני" נוצרות מקום שאין לכל גישה שווה לחינוך ולהשכלה גבוהה; "מלכודות עוני" נוצרות מקום שאין לכל גישה שווה לתשתיות בסיסיות; "מלכודות עוני" נוצרות מקום שאין נאכפים חוקי המגן בעבודה, שלא נשמר חופש ההתאגדות של העובדים ושנורמות העסקה פסולות ובלתי-חוקיות הופכות חזיון נפרץ ומקובל; "מלכודות עוני" נוצרות מקום שנקוטה אפליה בין בני-אדם על יסוד טעמים בלתי-עניינים, המלבה תחושות של ניכור וקיפוח.

מלכודת העוני באה לידי ביטוי בהדרה חברתית מתמשכת וחוסר נגישות של האזרח לתהליכי קבלת ההחלטות. מבחינת האזרח, תוצר המדיניות בא לידי ביטוי בעדותה של גב' מיכאל-וייסלר, אם חד הורית לארבעה ותושבת חיפה, שכאשר נשאלה אם פנתה ביוזמתה לגורמים בעירייה לקבלת עזרה, השיבה: 

מאחר ואני [אם] חד-הורית נאלצתי לקצץ בטלפונים לפחות כדי שאני אוכל לתת לחם לילדים שלי.
 

אך גם אם הייתה מתקשרת גב' מיכאל-וייסלר, העדויות שנאספו במהלך פרויקט 'כוכב הצפון' מצביעות על העובדה שמדינת ישראל פשוט אינה עונה. 
2. המלצות לעשייה
סיכום תנאי הקיום של העורף במהלך מלחמת לבנון של קיץ 2006 מצביע על קיומה של חזית אזרחית ועל הפקרתה בידי ממשלת ישראל. נראה כי הממשלה לא השכילה להבין את אחריותה לאזרחיה ושגם בשעות חירום עליה להבטיח את הזכויות החברתיות והכלכליות של האוכלוסייה האזרחית.  שעת חירום אינה רק ביטחונית, היא עלולה להיווצר גם על-ידי אסונות טבע ומפגעים אחרים מעשה ידי אדם. עם זאת, מצב חירום מלחמתי אינו זהה לאסון טבע, בהיותו, בין היתר, תוצר גם של מדיניות ממשלתית ועל-כן, בצד ההמלצות המפורטות בדוח זה, יש לחדד לקח נוסף ואסור שייתפס כמס שפתיים: באחריות הממשלה להשקיע את מיטב משאביה, על מנת להבטיח שלא תהיה כלל שעת חירום צבאית. נראה כי ברית הדמים בין הממשלה ואזרחי ישראל, לפיה מקבלת המדינה את מיטב בניה ובנותיה לשרות צבאי, ובתמורה שוקדים ראשי המדינה ימים כלילות על הגשמת שלום כולל בין ישראל ושכנותיה, הינה ברית אשר הממשלה ממשיכה להפר בעקביות. בקיץ 2006 בחרה ממשלת ישראל להפר גם את מחויבויותיה כלפי החברה האזרחית.
החברה האזרחית נמדדת על-פי חוזק החוליה החלשה – השכבות מעוטות היכולת, הנזקקות. מתוך העדויות שנאספו במהלך השימועים הציבוריםם שקיים פרויקט 'כוכב הצפון', עולה כי קיים מחסור באנשי מקצוע האמונים על טיפול בצרכי האוכלוסייה בחירום. מדובר בבעיה הבאה לידי ביטוי במישור הארצי וגם ברשויות המקומיות. בדיון בעתירה הדורשת למנות שר רווחה שהוגשה לאחרונה לבית המשפט העליון אמרה כבוד נשיאת בית המשפט, הגב' דורית בייניש, כי המצב שבו אין שר רווחה מכהן בממשלה הוא "לא ראוי ולא טוב".
  

שעת החירום טומנת בחובה קשיים ואתגרים מיוחדים, בין השאר, כיוון שבעיתה גדלה כמות האזרחים הנזקקים לעזרת המדינה וזאת מבלי שמשאבי מערכות התמיכה מחוזקים בהתאם. על-כן, קשה לצפות שמערכות התמיכה אשר גם בטרם עת החירום נמתחות מעבר לקצה יכולתן, יצליחו לספק מענה נאות בעת החירום עצמה. 

אל ההמלצות לטיפול בחברה האזרחית יש להתייחס באופן נבדל מהמערכת הצבאית. כדי להפיק את המירב מתהליך הבנת צרכי החברה האזרחית בעת חירום, יש להבדיל בין הצרכים שבשגרה, בחירום ולאחר החזרה לשגרה.

i. שגרה

המדיניות החברתית של הממשלה המעודדת את צמיחת השוק ע"י הפרטת חברות ממשלתיות ושירותים ציבוריים בצד צמצום הקצבאות, גורמת להחלשת שרותי הרווחה הממשלתיים והגדלת האוכלוסייה הנזקקת. הנתונים החברתיים של העשור האחרון מצביעים על העצמת הפער שבין עשיר ועני, הגדלת השכבות המוחלשות וטומנים בחובן הדרה חברתית מתמשכת של אותן שכבות נזקקות. ההדרה החברתית מביאה לניתוקם של אזרחים רבים מתהליך קבלת ההחלטות, וממערכות התמיכה שמאפשרות יכולת התמודדות נאותה.
· על כן, בשגרה יש להתמקד בצרכי השכבות המוחלשות ולקדם מדיניות חברתית חדשה השמה במרכז את רווחת תושבי המדינה תוך הקשבה לצרכי האזרח ושיתופו, עד כמה שניתן, בהליכי קבלת ההחלטות. יישום מדיניות זו מחייב, בין השאר, משרד רווחה מחוזק, בראשו שר מחויב שלרשותו תקציב ואנשי מקצוע האמונים על רווחת החוליה החלשה של החברה. חיזוק השכבות החלשות וצמצום הפערים בחברה הוא אינטרס לאומי ועל-כן מחייב הקצאת משאבים בהתאם. 

· בנוסף, עולה מתוך מכלול העדויות כי בהרבה מהישובים לא ידעו האזרחים מהם נהלי החירום הבסיסיים, אילו אמצעי עזרה עומדים לרשותם וכיצד להשתמש בהם. על-כן, עוד בטרם פורצת עת חירום יש לקדם פעולות חינוך והסברה אשר תכליתן ליידע את האוכלוסייה בדבר זכויותיה והאמצעים אשר יעמדו לרשותה בשעת חירום. במיוחד יש צורך לקדם פעילות זו בקרב הישובים הערביים, קהילות העולים החדשים, הילדים והקשישים, תוך שימת לב להבדלים הקיימים בשפה ובתרבות.
· נושא המיגון ראוי אף הוא להתייחסות בשגרה. לאזרח יש צורך במרחב מוגן, אך בהרבה מהישובים אין כלל או מספיק מקלטים והקיימים נמצאים ברמת תחזוקה ירודה. על-כן, יש ליישם את החקיקה הקיימת בדבר מרחבים מוגנים ציבוריים אשר שמה את הרשות המקומית אחראית לאחזקתם השוטפת. בנוסף, בעקבות אי-הסדרים בכל הנוגע למקלטים פרטיים לסוגיהם (משותפים וממ"דים), יש לרענן וליישם חקיקה להבטחת בקרת מערך המקלטים הפרטיים והגדרת אחריות הרשויות השונות לגבי מתן מענה לצרכי יושבי המקלטים הפרטיים בעת החירום.

כמו-כן, לנוכח מצב המיגון הקיים והצורך של האזרחים בפינוי, על המדינה לדאוג לתוכניות מגירה ישימות לפינוי נרחב של תושבים בשעת חירום. 

· לבסוף, נושא החומרים המסוכנים מחייב התייחסות מיידית. באזור מפרץ חיפה קיים ריכוז של חומרים מסוכנים בכמויות גדולות ללא שום פרופורציה למיקומם בחבלי ארץ אחרים. מיכל האמוניה, מיכל אתילן וחוות הגז והדלקים הם רק חלק מעשרות מתקנים תעשייתיים המחזיקים בחומרים מסוכנים. המלחמה ומטחי הרקטות שפגעו באזור חשפו מספר ליקויים בהיערכות להתמודדות עם חומרים מסוכנים במקרה מתקפה, תקלה או אסון טבע.  על-כן, יש למזער את חשיפת האוכלוסייה האזרחית ברחבי הארץ לחומרים מסוכנים, לפזר ריכוזי חומרים ולהעביר חומרים אלה למקום בטוח הרחק מריכוזי אוכלוסייה.

ii. חירום
עת החירום גורמת לעלייה חדה באוכלוסיות הנזקקות לתמיכה. העלייה החדה היא גם כמותית וגם עניינית, קרי: מספר התושבים הזקוקים לעזרה גדל, ומגוון הבעיות בהן נדרשת המערכת לטפל מתרחב אף הוא. עת החירום מאופיינת בהתעצמות המצוקה של השכבות המוחלשות של האוכלוסייה שידן אינה משגת לדאוג לפינוי באופן עצמאי ו/או לוותר על ימי עבודה ומשכורת.  בנוסף, עת החירום חושפת את בעיות התשתית הקיימות כגון נושאי מיגון, מנגנוני פיקוד ושליטה, הפעלת כוחות חילוץ והצלה, הסדרי פינוי, ועוד.
· מכלול העדויות הראה כי במהלך המלחמה ריבוי המערכות המעורבות מחד, וחוסר עקביות ההפעלה מאידך, גרמו לאזרח להישאר מבולבל וחסר אונים. במקרים רבים טורטר האזרח מטלפון אחד למשנהו בחפשו אחר מענה לצרכיו. עוד עלה כי רשויות שתפקדו, כמו גם עמותות וארגונים שונים, לא היו מתואמים בכניסתם לעזור לאזרחים והדבר גרם לבזבוז משאבים. על-כן, יש להקים תשתית של מנגנוני פיקוח ועזרה אזרחיים ברמה הארצית בצמוד לממשלה, ברמה האזורית בהתאם לחלוקת אזורי החירום וברמה העירונית בכל רשות מקומית ואזורית. תפקיד המנגנון יהא ריכוז נתונים ומענה לצרכים של האזרחים והוא יתופעל בידי אנשי מקצוע אשר הוכשרו לטפל באוכלוסיית היעד. המנגנונים העירוניים צריכים להיות בעלי סמכות להעריך, להחליט ולבצע, את כל אשר נדרש למילוי צרכי האוכלוסייה.

· כמו-כן, יש ליישם את המלצת וועדת אילון להפעיל בעיתות חירום גוף ריכוזי אחד:

מצב חירום דורש הפעלת גוף אחד בעל סמכות ואחריות כוללת לניהול הטיפול בעורף .(‎Integrator) בפועל לא היה "בעל בית" אחד אלא מספר גופים שפעלו במקביל. המערכת כולה תיפקדה במספר ראשים, ללא גוף מתכלל לאומי בעל תמונה כוללת שיכוון את הפעילויות. הגדרת גוף מתכלל שכזה מהווה אחד הצרכים הדחופים בהקשר של הטיפול בעורף. 

· בנוסף, עולה מתוך העדויות כי בעת החירום מצאו עצמם אזרחים רבים, בעיקר מקרב הערבים, העולים החדשים והקשישים, מנותקים ממכלול שרותי החירום הבסיסיים. על-כן יש לתקן נהלים, ולבצע הכשרה מקצועית בהתאם, כך שהרשויות ומערכות התמיכה השונות יבצעו בשעת חירום פעילות יזומה להגיע לשטח, לחבור אל האזרח אשר נותר מאחור ולוודא שזכויותיו ידועות לו וממומשות בעת הצורך. פעילות זו צריכה לקחת בחשבון את הבדלי התרבות והשפה הקיימים.
· לבסוף, נפגעים רבים דיווחו על מחסור בזמינות אנשי מקצוע לטיפול בפגיעות נפש. המחסור בולט במיוחד בקרב הקהילות הערביות, הילדים והעולים החדשים. על-כן, יש צורך בפעילות יזומה, באמצעות מחלקות הרווחה ומערכות החינוך, לאיתור הנפגעים, שלעיתים לא מודעים למצבם ולספק להם את העזרה המקצועית הדרושה, תוך רגישות מתאימה להבדלי שפה ותרבות.
iii. חזרה לשגרה
לאחר סיום עת החירום יש לפעול לשיקום ופיתוח של האזור הפגוע ולחזרה לשגרת חיים. פעולת השיקום מחזירה את האזור לנקודת הפתיחה ערב עת החירום ועל כן יש להוסיף גם מאמצי פיתוח כדי להתגבר על הכשלים שנתגלו, כשלים אשר נחשפו והשפעתם הועצמה בגלל שעת החירום. השגרה לא חוזרת כבמטה קסמים עם רגע הכרזת הפסקת האש; חזרה לשגרה היא תהליך שבו לאזרחים רבים יש צורך בעזרה ותמיכה מקצועית.
· עדויות על סגירת מערכות תמיכה שונות מיד עם שוך הקרבות כללו תרעומת מצד נפגעים על כי הדבר נעשה בטרם נסתיים הטיפול בהם ולראיה התנהלות מס רכוש בעיר צפת. על-כן, יש לתקן נהלים ולבצע הכשרה מקצועית בהתאם, כך שהרשויות ומערכות התמיכה השונות ימשיכו, באופן יזום, לתת מענה לאזרח לאחר סיום עת החירום עד אשר זכויות הנפגעים תמומשנה.

· נתקבלו עדויות על אזרחים שרק לאחר שחזרו לבתיהם גילו את נזקי המלחמה ו/או התפנו לממש את זכויותיהם לפיצויים. עוד עולה מן העדויות, כי התנהלות פקידי המס אל מול הנפגעים סובלת מחוסר רגישות למצבם, ממגבלות בירוקרטיות בלתי סבירות וממחסור בכוח אדם מקצועי. בנוסף, דווח על התנהלות איטית, מסורבלת, ובעלת אופי חשדני ושרירותי של נציגי מס רכוש וביטוח לאומי. על-כן, יש לקדם חקיקה חדשה בכל הנוגע למנגנוני הפיצוי הקיימים.  יש לאפשר לנפגע זמני תגובה נוחים יותר מהקיימים ולהגדיר תנאי פיצוי ברורים ואחידים, המבטאים גישה של יד רחבה;  בה בעת, יש לסייע למס רכוש לעזור לאזרח על-ידי הגדלת תקנים מתאימה ומיקום פקידים בסמוך למקום מגורי הנפגעים עד לגמר הטיפול בהם.  לבסוף, יש לשקול הקמת מרכז גישור או בית דין מיוחד, לפי הצורך, שיעזור בטיפול בתביעות הפיצויים העומדות פתוחות. 
· הצורך בתמיכה נפשית קיים גם לאחר סיום עת החירום. עדויות רבות נתקבלו על קשיי הסתגלות בקרב ילדים רבים אשר סובלים מפוסט-טראומה. על-כן, יש צורך בפעילות יזומה, באמצעות מחלקות הרווחה ומערכות החינוך, לאיתור הנפגעים, שלעיתים לא מודעים למצבם ולספק להם את העזרה המקצועית הדרושה להם תוך רגישות מתאימה להבדלי שפה ותרבות.
· לבסוף, נתקבלו עדויות שונות על אי סדרים בחלוקת התרומות, אספקת הציוד והמזון והתנהלותן של חלק מהרשויות המקומיות בזמן המלחמה ולאחריה. העדויות הועברו לעיונו של משרד מבקר המדינה על פי בקשתו ומן הראוי שתיבדק התנהלות חלק מהרשויות אשר לגביהן הועלו החשדות, על מנת למצות הליכי שלטון נאות.

· יצוין כי מבחינת רבים מאזרחי הצפון המלחמה של קיץ 2006 עדיין לא נסתיימה ונפגעים רבים עודם ממתינים להשלמת הטיפול בתביעותיהם בעת השלמת כתיבת דוח זה. 

3. סוף דבר
בהשראת אבותיה המייסדים וברוח מגילת העצמאות מתיימרת מדינת ישראל ליישם מדיניות רווחה חברתית.  אולם, נראה כי ההסתמכות על "כוחות השוק" בעשרים השנה האחרונות סימאו את עיני קברניטי המדינה עד כי שכחו את מהות תפקידם, נבחרי העם. הדבר בא לידי ביטוי בתפיסה ריכוזית של הליכי קבלת החלטות, בצד הפרטה של שירותים ציבוריים שונים. כתוצאה מכך בעלי ההון נהנים מריכוזיות השלטון, בעוד ששכבות רחבות מודרות ממוקדי הכוח, מריכוזי המשאבים ומהשפעה על סדרי העדיפות הכלכליים. 

מלחמת קיץ 2006 הבליטה את הצורך הדחוף בטיפול ברווחת תושבי מדינת ישראל, בצמצום תקיף במידות העוני, ובהגדלת המשאבים לחינוך ולפיתוח תשתיות. המלחמה חשפה את מחיר צמצום התקציבים הציבוריים, צמצום שירותי הרווחה והזנחת השכבות החלשות במשך שני עשורים. מן הראוי להסיק כי הבטחת זכויות כלכליות וחברתיות מחויבת לא רק על פי האמנה החברתית והמשפט הבינלאומי אלא גם על מנת לשמור על חוסנה של המדינה בעת חירום.

הגיעה העת להחזיר את המדינה לאזרח ולא להשאירה לרווחת מתי מעט. יישום ההמלצות שמעלה דוח זה הינו אתגר הדורש שינוי בשלושה תחומים הנוגעים ליסודות השלטון בישראל: שיתוף אזרחי, חלוקת משאבים, וחובת המענה. 

i. שיתוף אזרחי
יש צורך ביצירת מנגנונים חדשים שיבטיחו, עד כמה שניתן, את שיתוף האזרח בהליכי קבלת החלטות. המרחק הגיאוגרפי והכלכלי שבין ישובי הספר ומרכז הארץ גורם לניתוק בין רבדיה השונים של החברה האזרחית. קולם של אזרחים רבים אינו נשמע בהליכים שלטוניים בסיסיים והדבר גורם לשחיקת ערך הדמוקרטיה. ככל שאטימות הממשלה לצרכי האזרח גדלה, הולך ומתמסמס אמון האזרח בריבון. כדי לממש את זכויותיהם באופן נאות יש לפעול לשילוב פעיל יותר של האזרח בשלטון.  כלים דוגמת השימוע הציבורי מהווים עזר ביצירת מרחב ציבורי לשיתופו של האזרח בקבלת ההחלטות.

ii. חלוקת משאבים
יש צורך בחלוקת משאבים לאומית חדשה. ראשי השלטון מחלקים את משאבי המדינה באופן שאינו משקלל את צרכי התושבים הרחוקים מהצלחת של הריבון, למרות שאלה הינם האזרחים הזקוקים לתמיכת המדינה יותר מכל. המרחק הכלכלי ההולך ותופח בין תל-אביב לשדרות וקריית שמונה, הוא כאבן נגף ביסודותיה של החברה הישראלית. על חלוקת המשאבים לבטא מחויבות חברתית לאומית של המדינה וכך לסייע בגישור על הפער הגדל ומתעצם שבין השכבות העשירות והשכבות העניות במדינת ישראל.

iii. חובת המענה
יש צורך במיצוי חובת המענה של הריבון. חובה זו מהווה את סף הביקורת הציבורית לו נתון נבחר ציבור ו/או שליחו.  בקיץ 2006 נפל דבר במדינת ישראל, התרחשה מלחמה שכל הקשור בה שנוי במחלוקת, למעט הסבל שנגרם לאוכלוסייה האזרחית בישראל ובלבנון.  עם זאת, נתונים ראשי המערכת האזרחית והצבאית לחקירת וועדת בדיקה ממשלתית, לאחר שמינו על עצמם שופט בבחירתם והשכילו לסגור את דלתות החקירה בפני הציבור. מכך עולה הרושם כי ראשי השלטון בישראל מיקמו עצמם בראש פירמידה תקציבית וביצועית חסינה בפני ביקורת מעשית.  לא יתכן שהחלטות שלטון הרות גורל שמשפיעות באופן ישיר על האזרח, תהנינה מחסינות מוחלטת ללא כל מחויבות לתת דין וחשבון על מעשים ו/או על מחדלים. הממשלה, חברי הכנסת ובעלי התפקידים השונים, הינם שליחי הציבור. בהיותם שליחים, הם מקבלים משכורתם מכספי המיסים וחלה עליהם חובת אמונים כלפי שולחיהם – אזרחי מדינת ישראל.  ההפרה של חובת המענה מערערת את ביטחון האזרח במרחב הדמוקרטי בו הוא חי.  על-כן, יש צורך להטמיע ערכית וליישם חוקתית, את חובת המענה של הריבון.
לממשלה יש אחריות חברתית כלפי אזרחי המדינה, אך במהלך קיץ 2006 הפרה הממשלה את מחויבויותיה לאזרחי ישראל באופן בוטה, יהיר ופוגע. הפרת המחויבות הריבונית כלפי האזרח אינה רק עניין מקצועי. היא מבטאת כשל ערכי ועל כן נושאים באחריות גם הממשלה וגם האזרחים, שכן אזרחי המדינה הם המצביעים למען נבחרי הכנסת. לאזרח יש עניין מובהק בתיקון הכשלים שהתגלו במהלך המלחמה, אך הוא זקוק לעזרת אנשי השלטון. באם השלטון לא ישכיל לענות על צרכי האזרח, הרי שהריקבון שמכרסם באמות הסיפין של מדינת ישראל ישיג בסופו של דבר גם את הממשלה וימוטט עליה את היכלה.

שירותי תמיכה וייעוץ לארגונים לשינוי חברתי


מיסודה של הקרן החדשה לישראל








� המקלטים הפרטיים, לצורך דו"ח זה, כוללים כל מקלט שהינו בבעלות פרטית ובכלל זה ממ"דים ומקלטים פרטיים משותפים, להבדיל ממקלט ציבורי שהינו בבעלות הרשות המקומית.

�  הוועדה לבחינת מוכנות העורף במצבי חירום - דו"ח ראשוני אלול התשס"ו - ספטמבר ‎2006.


�  סעיף 19ב. לחוק ההתגוננות האזרחית, התשי"א-1951.


�  סעיף 20 לחוק ההתגוננות האזרחית, התשי"א – 1951.


�  סעיף 149א. לפקודת העיריות [נוסח חדש].


�  סעיף 248א. לפקודת העיריות [נוסח חדש].


�  הוועדה לבחינת מוכנות העורף במצבי חירום - דו"ח ראשוני אלול התשס"ו - ספטמבר ‎2006.


�  סעיף 5 לתקנות מס רכוש וקרן פיצויים (תשלום פיצויים) (נזק מלחמה ונזק עקיף), תשל"ג-1973.


�  סעיף 8 לתקנות מס רכוש וקרן פיצויים (תשלום פיצויים) (נזק מלחמה ונזק עקיף), תשל"ג-1973.


�  שם.


�  שם.


�  סעיף 1 לתקנות מס רכוש וקרן פיצויים (תשלום פיצויים) (נזק מלחמה ונזק עקיף), תשל"ג-1973.


�  שם.


�  החלטה מס. 396 של הממשלה מיום 20 באוגוסט, 2006. � HYPERLINK "http://www.pm.gov.il/PMO/Government/Decisions/2006/08/des396.htm" ��http://www.pm.gov.il/PMO/Government/Decisions/2006/08/des396.htm� 


� תקנות מס רכוש וקרן פיצויים (תשלום פיצויים)(נזק מלחמה ונזק עקיף)(תיקון מס' 2), התשס"ו-2006, קובץ התקנות 6519, כ"ה באלול התשס"ו, 18.9.2006.


� בג"צ 6407/06, טיקוצקי, עמיר מזרחי נ' שר האוצר.


� שם.


� בג"ץ 7444/06, עביר שחאדה ואח' נ' שר האוצר.


� "בעקבות עתירת ארגון 'עדאלה': יכללו ארבעה כפרים ערבים בצפון ברשימת "ישובי הספר", הודעה לעיתונות, ארגון 'עדאלה', 1.2.2007.


� סעיפים 11, ו-12 לאמנה הבינלאומית בדבר זכויות כלכליות, חברתיות ותרבותיות.


� שם. 


� האמנה הבינלאומית בדבר זכויות אזרחיות ופוליטיות.


� שם.


� סעיף 38 לאמנת האו"ם בדבר זכויות הילד.


� האמנה הבינלאומית בדבר זכויות אזרחיות ופוליטיות.


�  עקרונות מנחים לעניין פליטות פנימית,  � HYPERLINK "http://www.unhchr.ch/html/menu2/7/b/principles.htm" ��http://www.unhchr.ch/html/menu2/7/b/principles.htm� 


 � שם.


 � � HYPERLINK "http://www.internal-displacement.org/" ��http://www.internal-displacement.org/� 


�  עקרונות מנחים לעניין פליטות פנימית.


� שם.


� שם.


� האמנה הבינלאומית בדבר זכויות אזרחיות ופוליטיות.


� האמנה הבינלאומית בדבר זכויות כלכליות, חברתיות ותרבותיות.


�  ע"א 888/03 עמותת מחויבות לשלום וצדק חברתי נ' שר האוצר ואח'.


�  לאה אחדות ואח', "היבטים חברתיים של תקציב המדינה : 2001-2006", המוסד לביטוח לאומי, ירושלים, יוני 2006.


�  מר בוריס סייקלובסקי, עדות, ועדת הכנסת לפניות הציבור, ירושלים, 14 באוגוסט 2006.


�  ע"א 888/03 עמותת 'מחויבות לשלום ולצדק חברתי' נ' שר האוצר ואח'.


�  גב' מיכאל-וייסלר, תושבת חיפה, עדות, שימוע ציבורי חיפה, 19 בנובמבר, 2006.


� אבירם זינו, "בייניש: 'לא ראוי' שאין שר רווחה," � HYPERLINK "http://www.ynet.co.il/articles/0,7340,L-3358301,00.html" ��http://www.ynet.co.il/articles/0,7340,L-3358301,00.html�   29 בינואר, 2007.


� מדיניות חומ"ס במפרץ חיפה, הקואליציה לבריאות הציבור בצפון, אוגוסט 2006


 �  הוועדה לבחינת מוכנות העורף במצבי חירום - דו"ח ראשוני, אלול התשס"ו – ספטמבר 2006

